Sotong hancur hidangan istimewa Ramadan di Sarawak

Pandemik Covid-19 telah menjejaskan hampir seluruh aspek kehidupan masyarakat terutama sektor ekonomi dan perniagaan kecil di seluruh negara.Namun bagi satu segmen perniagaan di Sarawak, jualan nampaknya masih tetap bertahan selain masih mendapat permintaan hangat pelanggan.Di Kuching, gerai-gerai yang menjual suntong tutok – sotong yang dihancurkan dan kemudian dipanggang menyaksikan peningkatan peminat sekali gus pelanggannya.Pelanggan dari Kampung Nombor di Satok sehingga Kampung Gersik dilihat beratur untuk mendapatkan hidangan yang terkenal itu terutama dalam kalangan orang Melayu di Sarawak.Hakikatnya, ramai penduduk tempatan berkata Ramadan seakan tidak lengkap tanpa hidangan suntong tutok sebaik sahaja azan maghrib dikumandangkan dan waktu membuka puasa tiba.Dyg Zunika Abg Adenan menggunakan mesin khas untuk melenyek sotong bagi mendapatkan tekstur istimewa suntong tutok.Dyg Zunika Abg Adenan telah menjual suntong tutok sejak beberapa tahun lalu. Walaupun jenis perniagaan lain menghadapi masalah dan kesukaran ketika ini, dia berkata permintaan untuk hidangan sotong hancur itu dilihat meningkat tahun ini.Sebilangan besar pelanggannya juga tidak sekadar menikmati satu pinggan hidangan sahaja setiap kali menjamu selera. Mereka bahkan memesan secara banyak dan memintanya membungkus hidangan itu untuk dibawa pulang.“Kami hanya menjalankan perniagaan ini ketika bulan puasa,” katanya ketika MalaysiaNow melawat warungnya di Kampung Nombor.“Biasanya, orang Melayu akan menikmati makanan istimewa ini setelah berbuka puasa dan semasa moreh, yang disajikan setelah solat tarawih.”Bagaimanapun, untuk menyediakan hidangan ini bukan mudah kerana ia memerlukan banyak teknik.“Pertama, kami panggang sotong atas arang. Kemudian kami tekan guna mesin khas. Kemudian, kami hancurkannya,” kata Dyg Zunika.“Menghancurkan” di sini bermaksud sotong itu ditekan di tengah-tengah menggunakan alat penyepit dan kemudian diketuk dengan tukul.Menurut Dyg, bahagian “menghancurkan” itulah yang memerlukan kemahiran tinggi.Kerana, katanya, sotong mesti dihancurkan secara “lembut secukup rasa” untuk membuatnya lembut dan tidak terlalu hancur.Selain itu, demi memastikan ia tetap lembut dan rata, ia mesti dihancurkan pada permukaan yang lembut dan rata.“Kami biasanya menggunakan kayu belian,” tambah Dyg.“Kerana ia lebih tahan lama, dan sotong tak akan hancur di atas kayu ini. Dan ia boleh hancurkan daging jika anda pukul.”Hidangan itu, walaupun lazat dimakan begitu sahaja. Ia bagaimanapun sering disajikan dengan sos untuk membangkitkan kelazatannya.Ada pelanggan yang menyifatkan hidangan suntong tutok bersama sos membuat mereka “ketagih”.Salim dari Kampung Tupong di Petrajaya, terkenal dengan “sambal kicap” yang dihasilkannya dan dijual bersama suntong tutok sejak hampir tiga dekad lalu.Katanya, sos sangat penting untuk meningkatkan rasa dan aroma hidangan tersebut.“Kebanyakan pelanggan puji sos saya, kata mere yang terbaik di sini,” katanya, sambil menambah bahawa pelanggannya sifatkan sos yang dibuatnya membuatkan mereka “ketagih”.Ketika ditanya mengenai rahsia kelazatan sosnya, Salim berkata resipi sos itu diberikan oleh neneknya.“Bahan asasnya adalah cili, kacang tanah, kicap dan gula.”Namun lebih dari itu, dia tidak mahu dedahkan, namun memberi tips untuk melazatkan hidangan tersebut.“Untuk menjadikannya lebih enak, anda mesti gunakan bahan-bahan yang menjadikan sosnya beraroma, agar pelanggan tidak kecewa.”


Belum muktamad rakan sekutu guna lambang ‘dacing’ pada PRN, kata Zahid

Barisan Nasional (BN) masih belum memuktamadkan sama ada membenarkan rakan sekutunya dalam kerajaan bertanding menggunakan lambang parti gabungan itu pada pilihan raya negeri (PRN) di enam negeri akan datang, kata Pengerusi BN Ahmad Zahid Hamidi.
“Kita tidak menolak jika ada parti-parti lain dalam kesepakatan Kerajaan Perpaduan, jika mereka berhasrat untuk menggunakan lambang BN, namun ia belum dimuktamadkan. Hasrat itu ada (parti guna lambang BN) tetapi belum dimuktamadkan,” kata Zahid yang juga presiden Umno.
Bagaimanapun beliau berkata Dewan Tertinggi BN telah memutuskan calon BN akan menggunakan lambang BN pada PRN.
Timbalan Perdana Menteri berkata demikian kepada pemberita selepas mempengerusikan Mesyuarat Jawatankuasa Peringkat Tinggi Kawalan Keganasan (JPTKK) di Putrajaya hari ini.
Semalam, Pengarah Pilihan Raya BN Mohamad Hassan berkata BN sedang mempertimbangkan hasrat parti bersekutu dalam Kerajaan Perpaduan untuk menggunakan lambang dacing pada PRN akan datang.
Enam negeri yang akan mengadakan PRN tahun ini ialah Negeri Sembilan, Pulau Pinang, Selangor, Terengganu, Kelantan dan Kedah.


Kes harian Covid-19 catat 101 jangkitan, tiada kematian

Sejumlah 101 kes baru Covid-19 direkodkan semalam menjadikan jumlah keseluruhan sebanyak 5,035,073 kes.
Sebanyak 315 pesakit turut dilaporkan sembuh, menjadikan jumlah keseluruhan kes sembuh sebanyak 4,988,134.
Ketika ini, 9,998 kes aktif direkodkan di mana 9,635 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 351 (3.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 12 kes dan 10 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,932 orang.


Covid-19: SK Permatang Janggus tutup lapan hari

Jabatan Pendidikan Negeri (JPN) Pulau Pinang mengarahkan Sekolah Kebangsaan (SK) Permatang Janggus, Penaga, ditutup sehingga 8 Oktober ini, selepas seorang guru wanita positif Covid-19.Pengarahnya, Abdul Rashid Abdul Samad berkata, arahan itu berkuatkuasa bermula hari ini.“Setakat ini, sekolah tersebut akan ditutup selama lapan hari dan sebarang keputusan lain akan dibuat selepas kami bermesyuarat dengan Kementerian Kesihatan Malaysia,” katanya.Katanya beliau belum mendapat laporan lengkap dari SK Permatang Janggus, namun dimaklumkan semua murid di situ perlu menjalani ujian saringan Covid-19 yang dijalankan di sekolah hari ini.Guru wanita berusia lingkungan 40-an itu dilaporkan tidak sihat sebelum mendapatkan rawatan di sebuah hospital di Kedah.Difahamkan guru wanita itu adalah isteri kepada seorang ahli politik di Kedah dan suaminya sebelum itu pergi berkempen di Sabah, semasa Pilihan Raya Negeri Sabah baru-baru ini.


Lebih banyak pertemuan antara KKM, doktor kontrak, kata gerakan hartal

Lebih banyak pertemuan antara Gerakan Hartal Doktor Kontrak (HDK) dan Kementerian Kesihatan (KKM) akan diadakan selepas ini bagi membincangkan isu berkaitan doktor kontrak, kata jurucakap HDK Dr Muhammad Yassin.
Bercakap kepada pemberita di luar bangunan KKM di sini hari ini, beliau berkata ia antara perkara dijanjikan Menteri Kesihatan Dr Zaliha Mustafa ketika sesi pertemuan dan penyerahan memorandum berkaitan tuntutan gerakan tersebut yang berlangsung kira-kira 40 minit hari ini.
“Zaliha janji akan adakan penglibatan berterusan dengan HDK supaya kita boleh jadi orang tengah antara doktor kontrak dan Jawatankuasa Peringkat Tertinggi (HLC) yang ditubuhkan baru-baru ini,” katanya.
Intipati memorandum tersebut antaranya menyebut HDK mahu KKM memasukkan wakilnya sebagai anggota HLC, sebagai middle point antara doktor kontrak kerajaan agar dapat mencari solusi yang akan menggembirakan semua pihak.
“Bagaimanapun, Zaliha berkata penglibatan HDK dalam HLC adalah sedikit susah memandangkan ia ditubuhkan di peringkat Kabinet,” katanya.
Dr Zaliha sebelum ini berkata Jemaah Menteri pada 31 Mac telah bersetuju menubuhkan HLC bagi menangani isu doktor kontrak dan jawatankuasa itu menggabungkan beberapa kementerian dan agensi termasuk pembabitan Ketua Setiausaha Negara Mohd Zuki Ali.
Timbalan Perdana Menteri Ahmad Zahid Hamidi yang merupakan pengerusi HLC dilaporkan berkata kerajaan akan memastikan situasi menang-menang dicapai supaya tiada pihak yang berasa rugi atau tersingkir dalam penyelesaian isu perjawatan doktor kontrak.
HDK turut memohon kerajaan menyegerakan proses penubuhan Suruhanjaya Perkhidmatan Kesihatan dan Suruhanjaya Reformasi Kesihatan sebagai langkah memperkasa kebajikan dan jaminan untuk staf kesihatan kontrak secara amnya.


Kes harian hampir 2,900 jangkitan, 4 lagi terkorban

2,898 kes baru Covid-19 direkodkan semalam menjadikan jumlah keseluruhan sebanyak 4,984,272 kes.
Sebanyak 2,789 pesakit turut dilaporkan sembuh, menjadikan jumlah keseluruhan kes sembuh sebanyak 4,920,616.
Ketika ini, 27,008 kes aktif direkodkan di mana 24,924 atau 92.3% daripadanya menjalani kuarantin kendiri.
14 (0.1%) pesakit ditempatkan ke pusat kuarantin sementara 1,973 (7.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 97 kes dan 57 daripadanya memerlukan bantuan alat pernafasan.
Empat lagi kes kematian dicatatkan menjadikan keseluruhan korban akibat wabak itu sebanyak 36,648 orang.


Tidak mustahil untuk PN tawan Selangor, kata Azmin

Perikatan Nasional (PN) yakin mampu menawan Selangor pada Pilihan Raya Negeri (PRN) akan datang berdasarkan prestasi gabungan itu pada Pilihan Raya Umum ke-15 (PRU15), kata Mohamed Azmin Ali.
Pengerusi PN Selangor itu berkata, sasaran gabungan itu untuk memenangi 33 daripada 56 kerusi Dewan Undangan Negeri (DUN) di Selangor sesuatu yang boleh dicapai.
Bekas menteri besar Selangor itu berkata, berdasarkan tangkap layar yang diwartakan Suruhanjaya Pilihan Raya (SPR), PN sudah menang di 14 kerusi DUN manakala terdapat sembilan kerusi yang mana gabungan itu tewas kurang daripada 5,000 undi.
"Bukan semua, ada yang hanya 100 undi sahaja. Ada 2 hingga tiga kerusi kurang daripada 3,000 majoriti.
"Maknanya  kita perlukan dalam 1,000 hingga 2,000 undi sokongan dan dengan situasi semasa, yakin kerusi-kerusi ini boleh ditawan PN," katanya kepada pemberita di Gombak, Selangor hari ini.
Azmin berkata, kiraan itu bermakna sudah 23 kerusi DUN sudah berada dalam tangan PN, menjadikan sasaran untuk mencapai 30 kerusi atau lebih adalah satu perkara yang tidak mustahil.
Dari aspek pembahagian kerusi, Azmin berkata, perbincangan PN di peringkat negeri sudah selesai dan ia sudah dibentangkan di peringkat pusat sebelum perayaan Aidilfitri.
"Kita telah hampir selesai, saya boleh katakan hampir semua kerusi telah dibentangkan dan akan diputuskan pimpinan pusat.
"Keputusan akan diumumkan pada masa sesuai," kata Azmin yang juga Ahli Dewan Undangan Negeri (Adun) Bukit Antarabangsa.
Azmin turut menambah, manifesto PRN PN bagi negeri Selangor akan menumpukan kepada isu-isu rakyat seperti kos sara hidup, ekonomi dan pelaburan yang mana ia akan dibentangkan dalam masa terdekat.
"Antara isu-isu yang akan dibahaskan ialah kos sara hidup dan bagaimana PN mampu menangani dan selesaikan isu ini apabila diberikan mandat oleh rakyat,” katanya.


Singapura tahan remaja terpengaruh propaganda pengganas di bawah ISA

Seorang rakyat Singapura berusia 15 tahun yang meradikalkan dirinya sendiri menerima Perintah Tahanan (OD) dan setakat ini menjadi individu paling muda yang ditahan di bawah Akta Keselamatan Dalam Negeri (ISA) berkaitan dengan aktiviti keganasan di sini.
Menurut Jabatan Keselamatan Dalam Negeri (ISD) republik itu, remaja lelaki ialah pelajar Menengah Tiga ketika ditahan di bawah ISA pada November 2022 dan telah menerima OD pada Disember 2022.
“Siasatan mendapati dia terpengaruh dengan propaganda pengganas dalam talian dan menyokong Al Qaeda (AQ) dan Daesh,” menurut kenyataan jabatan itu dikeluarkan di laman sesawang Kementerian Dalam Negeri pada Selasa.
Dia juga merancang untuk melakukan serangan di Singapura dan menyimpan hasrat untuk menubuhkan khalifah Islam dengan cara keganasan.
"Dia individu paling muda setakat ini yang ditahan di bawah ISA untuk aktiviti berkaitan keganasan," menurut jabatan itu.
Remaja itu akan menjalani kaunseling agama intensif dengan dua kaunselor agama dari Kumpulan Pemulihan Keagamaan (RRG).
Sebelum ini, seorang lelaki juga rakyat Singapura berusia 16 tahun yang ditahan di bawah ISA pada Disember 2020.
Dia terpengaruh dengan ideologi pelampau dan merancang untuk melakukan serangan menggunakan pisau terhadap umat Islam di dua masjid di Singapura.
Pelajar Menengah Empat itu menerima Perintah Sekatan (RO) di bawah ISA pada Januari 2023.
Menurut ISD, siasatan mendapati bahawa pemuda itu telah meradikalkan diri sendiri oleh propaganda Daesh dalam talian dan mempercayai penggunaan keganasan bersenjata untuk menubuhkan sebuah khalifah Islam.
Dia menyertai platform permainan dalam talian Roblox, permainan maya yang meniru zon konflik Daesh, seperti di Syria dan bandar Marawi di selatan Filipina.
Kedua-dua remaja itu adalah kenalan dalam talian warga Singapura berusia 18 tahun yang ditahan di bawah ISA pada Disember 2022.
Sejak 2015, ISD telah menangani 11 kes melibatkan golongan muda Singapura berusia 20 tahun ke bawah dengan kesemuanya meradikalkan diri mereka menerusi dalam talian.


Polis kesan 2 lelaki bantu siasatan kes tembak di Bukit Bintang

Polis sedang giat mengesan dua lelaki warga tempatan yang sudah dikenal pasti identiti mereka bagi membantu siasatan berhubung kejadian kes tembak di sebuah hotel di Bukit Bintang 3 Mei lalu.Ketua Polis Dang Wangi Noor Dellhan Yahaya berkata kedua-dua suspek terbabit berusia dalam lingkungan 40-an dan 50-an, manakala seorang lagi lelaki tempatan ditahan di lokasi kejadian semalam. “Lelaki yang ditahan semalam direman enam hari bermula hari ini sehingga Isnin depan bagi membantu siasatan,” katanya dalam sebuah kenyataan semalam.Beliau berkata motif dan hubungan antara mangsa dan kesemua suspek masih dalam siasatan. Semalam, media melaporkan Ketua Jabatan Siasatan Jenayah Kuala Lumpur Habibi Majinji berkata seorang lelaki tempatan ditemui maut dengan kesan tembakan di dahi dalam kejadian di sebuah bilik hotel di Bukit Bintang, sejam selepas mangsa mendaftar masuk.Katanya perkara itu disedari seorang pekerja hotel berkenaan yang memasuki bilik tersebut dan kemudian menghubungi polis kira-kira 7 malam dan hasil pemeriksaan di dalam sebuah bilik di hotel berkenaan menemukan mayat mangsa berusia 49 tahun. Kes disiasat mengikut Seksyen 302 Kanun Keseksaan kerana membunuh.


Sorry.


Penjualan mercun, bunga api akan dibenarkan

Aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.
Menteri Pembangunan Kerajaan Tempatan Nga Kor Ming berkata perkara itu dipersetujui dalam mesyuarat Jemaah Menteri semalam, sebagai antara langkah yang boleh meningkatkan pendapatan negara, dan kerajaan akan mengawal aktiviti penjualannya di peringkat sumber iaitu pemborong dan pengimport.
Katanya beliau menjangka pendapatan kerajaan akan bertambah menerusi pengenaan duti import kepada pemegang lesen, yang boleh menjangkau hingga ratusan juta, dan pengimportannya pula akan dapat dikawal selia dari segi undang-undang.
Beliau berkata sebelum ini segala bentuk keuntungan melalui aktiviti penjualan mercun dan bunga api ini dikaut oleh sindiket yang membawa masuk produk itu ke dalam negara secara haram ketika musim perayaan, dan dari segi keselamatan pula, tiada standard keselamatan ditetapkan, menyebabkan ada kalanya berlaku kemalangan.
“Kita serah kepada Kementerian Dalam Negeri untuk buat panduan dan semua peraturan, bagaimana untuk mohon lesen. Kementerian Kewangan akan tetapkan berapa peratus cukai perlu dibayar,” katanya ketika ditemui pada Majlis Jalinan Muhibah sempena Tahun Baharu Cina 2023 di Putrajaya hari ini.
Sementara itu, Nga berkata pengusaha industri makanan dan minuman (F&B) di pusat bandar raya yang didapati gagal mengekalkan Sijil A untuk tahap kebersihan tandas, tidak dibenarkan memperbaharui lesen perniagaan bermula tahun hadapan.
Beliau berkata keputusan itu juga dipersetujui dalam mesyuarat Jemaah Menteri semalam sejajar dengan pendekatan tandas awam bertaraf ‘BMW’ iaitu Bersih, Menawan dan Wangi.
“Di peringkat kawasan bandar raya, semua pengusaha industri F&B outlet wajib mendapat sijil A untuk kebersihan tandas di restoran, hotel, warung kopi kedai mamak dan lain-lain.
“Maka dalam tempoh tiga tahun ini, kita jangka akan laksanakan dasar ini di seluruh negara, dijangka 18,000 buah tandas awam juga kita akan pastikan bersih, menawan, dan wangi, selaras dengan dasar Kementerian Pembangunan Kerajaan Tempatan,” katanya.


54.1% populasi lengkap vaksinasi Covid-19

Sebanyak 54.1% atau 17,653,079 individu daripada keseluruhan populasi di negara ini sudah melengkapkan suntikan vaksin Covid-19, setakat semalam.Kementerian Kesihatan menerusi perkongsian di covidnow.moh.gov.my memaklumkan sebanyak 66.3% atau 21,649,228 individu pula telah menerima sekurang-kurangnya satu dos vaksin Covid-19.Bagi vaksinasi harian pula, sebanyak 243,971 dos vaksin diberikan semalam menjadikan keseluruhan dos yang diberikan menerusi Program Imunisasi Covid-19 Kebangsaan (PICK) meningkat kepada 39,234,306 dos.Sementara itu, setakat 11.59 malam 14 September, sebanyak 104 kematian sebenar harian Covid-19 direkodkan dalam tempoh 24 jam, dengan 359 kes kematian tertunggak atau “backlog”.Perkembangan terbaru itu menjadikan jumlah keseluruhan kematian akibat Covid-19 di Malaysia meningkat kepada 21,587 kes.


Amaran hujan tahap buruk, waspada dikeluarkan bagi 4 negeri

Jabatan Meteorologi (MetMalaysia) mengeluarkan amaran hujan berterusan tahap buruk dijangka berlaku di dua kawasan dan amaran hujan tahap waspada di sembilan kawasan sehingga esok.
Menurut kenyataan MetMalaysia hujan berterusan tahap buruk dijangka berlaku di Rompin, Pahang dan Mersing, Johor.
“Hujan berterusan tahap waspada dijangka berlaku di Kelantan, Terengganu serta Kuantan dan Pekan di Pahang,” katanya.
Menurut MetMalaysia di Johor, hujan berterusan tahap waspada dijangka berlaku di Segamat, Kluang, Kulai, Kota Tinggi dan Johor Bahru.


Anwar umum bantuan Aidilfitri, lanjutan pelepasan cukai dalam inisiatif tambahan Belanjawan 2023

Perdana Menteri Anwar Ibrahim hari ini mengumumkan beberapa inisiatif tambahan dalam Belanjawan 2023.
Anwar yang juga Menteri Kewangan ketika membentangkan Rang Undang-undang (RUU) Perbekalan 2023 (Belanjawan 2023) bagi bacaan kali kedua di Dewan Negara hari ini berkata inisiatif tambahan baharu itu melibatkan bantuan Aidilfitri, melanjutkan pelepasan cukai individu dan berkaitan peruntukan kredit perumahan menerusi Syarikat Jaminan Kredit Perumahan (SJKP).
“Memandangkan keadaan hidup rakyat ini masih terasa… saya teliti mana kohort yang tidak peroleh manfaat sebelum ini, masih ada masalah terutama pada bulan Ramadan dan Aidilfitri.
“Maka saya bersetuju salurkan Bantuan Khas Kewangan Aidilfitri kepada 850,000 pekebun kecil getah, pesawah dan nelayan sebanyak RM200 lagi, tambahan (kepada) apa yang telah diumumkan. Hal ini akan menelan belanja RM170 juta ringgit,” katanya.
Anwar berkata penambahan tersebut merupakan bantuan terbesar yang pernah diberikan kerajaan kepada golongan nelayan, pesawah dan pekebun kecil.
Dalam Belanjawan 2023 sebelum ini, kerajaan mengumumkan bantuan sebanyak RM300 sebulan kepada nelayan dan RM200 sebulan untuk pesawah padi untuk tempoh tiga bulan semusim serta menaikkan sumbangan musim tengkujuh daripada RM600 kepada RM800 untuk tempoh empat bulan kepada pekebun kecil getah.
Selain itu, pasukan sukarelawan Jabatan Sukarelawan Malaysia (Rela), Angkatan Pertahanan Awam, sukarelawan polis dan bomba turut menerima ‘duit raya’ apabila kerajaan bersetuju memberikan sagu hati sebanyak RM300.
“Saya sebut tadi ada kategori tidak dapat manfaat sama, kategori ini ialah sukarelawan... Ia berbeza daripada pekerja tetap, polis bantuan itu tidak termasuk, tapi kategori sukarelawan ini 200,000 orang, sehubungan itu menjelang Aidilfitri ini maka saya setuju beri sagu hati kepada mereka RM300,” kata beliau.
Pada masa yang sama, Anwar turut mengumumkan pelanjutan pelepasan cukai pendapatan individu, sehingga RM8,000 untuk simpanan bersih tahunan dalam Skim Simpanan Pendidikan Nasional (SSPN) sehingga 2024.
“Setelah mendengar keresahan disuarakan dan teguran kepada kerajaan (selepas pengumuman semalam), maka saya bersetuju untuk melanjutkan pelepasan cukai SSPN ini. Cadangan ini melibatkan kehilangan hasil kerajaan sekitar RM250 juta setahun, namun memberi manfaat kepada sekitar 400,000 pembayar cukai,” katanya.
Semalam, media melaporkan Timbalan Menteri Kewangan Steven Sim berkata bermula tahun ini, pembayar cukai yang mencarum dalam SSPN tidak lagi layak menuntut pelepasan cukai individu sehingga RM8,000.
Anwar turut mengumumkan mulai 1 April tahun ini, kerajaan akan memperluaskan sasaran Syarikat Jaminan Kredit Perumahan (SJKP) terhadap golongan berpendapatan tetap dan tidak tetap, bagi memiliki kediaman pertama yang memberi manfaat kepada golongan B40 dan M40.
Dalam Belanjawan 2023 yang dibentangkan pada 24 Februari lepas, SJKP ditambah baik dengan meningkatkan dana jaminan pembiayaan daripada RM3 bilion kepada RM5 bilion untuk membantu pembeli rumah kali pertama, terutamanya mereka yang tidak berpendapatan tetap.
Sementara itu, Anwar berkata kerajaan akan turut memberi keutamaan kepada pengisian jawatan perkhidmatan awam dalam sektor kritikal khususnya bidang kesihatan serta pendidikan dan hal ini dijangka melibatkan perbelanjaan tambahan sehingga RM800 juta ringgit untuk tahun ini.
Menurutnya Belanjawan 2023 termasuk inisiatif baharu ini adalah bukti komitmen Kerajaan Perpaduan untuk membawa perubahan kepada negara Malaysia, selain bukti ketegasan kerajaan untuk menambah baik tadbir urus bagi menjamin kesejahteraan rakyat keseluruhannya.
Disebabkan tanggungjawab ini besar, Anwar berkata semua pihak perlu memainkan peranan bagi menjayakannya.


Aliran trafik mulai sesak di Plaza Tol Gombak setakat 11 pagi ini

Aliran trafik dari Plaza Tol Gombak menuju ke Pantai Timur mulai sesak setakat 11 pagi hari ini berikutan orang ramai pulang ke kampung bagi menyambut Aidilfitri.
Jurucakap Lembaga Lebuhraya Malaysia (LLM) berkata aliran trafik tinggi arah Timur dari Plaza Tol Gombak ke Bukit Tinggi.
“Kenderaan semakin bertambah sejak semalam namun masih bergerak perlahan dan aliran trafik sesak sehingga ke Genting Sempah, Pahang.
“Selain itu, aliran trafik di Lebuhraya Pantai Timur 1 (LPT) dan LPT 2 dilaporkan lancar di kedua-dua arah,” katanya ketika dihubungi hari ini.
Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1800-88-7752 serta laman Twitter di www.twitter.com/llminfotrafik.
Sementara itu, jurucakap PLUS Malaysia berkata aliran trafik di dua lebuh raya utama menuju ke utara dan selatan bergerak lancar iaitu di Plaza Tol Sungai Besi dan Plaza Tol Jalan Duta.
Menerusi akaun rasmi Twitter PLUS memaklumkan  trafik arah Utara dari Slim River ke Sungkai didapati perlahan manakala terdapat kemalangan di Kilometer 301.8 arah utara dari Bangi ke Kajang.


TikTok perkenal had masa skrin untuk pengguna muda

TikTok pada Rabu berkata ia akan memperkenalkan had masa skrin harian automatik selama satu jam untuk akaun milik bawah 18 tahun, selepas platform media sosial itu dikritik berhubung penggunaannya yang melalaikan golongan muda.
Remaja perlu memasukkan kod laluan untuk terus menonton selepas 60 minit dan mereka yang berumur bawah 13 tahun memerlukan ibu bapa atau penjaga untuk menetapkan atau memasukkan kod laluan untuk menambah 30 minit masa tambahan, kata TikTok.
Aplikasi perkongsian video itu berkata perubahan tersebut akan dilaksanakan "dalam minggu-minggu akan datang".
Jika akses orang muda kepada TikTok adalah melalui akaun pasangan keluarga, ibu bapa boleh menetapkan masa skrin maksimum untuk anak mereka berdasarkan hari dalam seminggu, tambah TikTok.
TikTok versi Cina, Douyin, dihadkan kepada 40 minit penggunaan harian untuk kanak-kanak bawah 14 tahun dan tidak boleh diakses untuk mereka antara 10 malam dan 6 pagi.
Ciri baharu ini merupakan tambahan kepada langkah sedia ada untuk mengawal masa skrin golongan muda seperti diperkenalkan tahun lepas yang menggalakkan remaja mendayakan pengurusan masa skrin dan pemberitahuan peti masuk mingguan yang merumiskan masa skrin pengguna.
Bagaimanapun pengguna muda masih boleh menyahpilih ciri had masa atau berbohong tentang umur mereka, seperti pada platform lain.
Laman media sosial China itu berdepan kritikan mengenai masa yang terlampau lama digunakan kanak-kanak berumur antara empat dan 18 tahun yang menonton video dicadangkan kepada mereka berdasarkan citarasa dan algoritma mereka.
Menurut kajian terbaru oleh aplikasi kawalan ibu bapa Qustodio, kanak-kanak di bawah umur menghabiskan purata satu jam dan 47 minit pada TikTok setiap hari pada 2022.
Kebimbangan tentang perlindungan data di Barat juga telah menjejaskan aplikasi yang dimiliki oleh syarikat China ByteDance, dengan Kesatuan Eropah baru-baru inimelarang kakitangan mereka menggunakan aplikasi itu pada waktu kerja.
Rumah Putih pada Isnin memberi tempoh 30 hari kepada agensi persekutuan untukmenyekat TikTok daripada semua peranti keluaran kerajaan, menetapkan tarikh akhir untuk mematuhi larangan.
Kanada juga mengharamkan TikTok dalam semua peranti kerajaan atas sebab keselamatan, dan ia mungkin menandakan permulaan tindakan lanjut terhadap aplikasi itu.


Shafee kembali ketika peguam mohon ketua hakim tarik diri dalam rayuan Najib

Ketua peguam Najib Razak, Hisyam Teh Poh Teik memaklumkan Mahkamah Persekutuan bahawa bekas peguam bekas perdana menteri itu, Muhammad Shafee Abdullah dilantik bagi membantunya dalam rayuan bagi mengenepikan sabitan kes SRC International.
Shafee kembali bersama pasukan Najib selepas baru sahaja sebulan  firma guamannya Tetuan Shafee & Co digugurkan daripada mewakilinya bagi rayuan terakhir mengenepikan sabitan dan hukuman penjara terhadapnya berhubung penyelewengan RM42 juta dana SRC.
Tetuan Shafee & Co mewakili Najib dalam kes berkait SRC sejak ahli Parlimen Pekan itu didakwa pada 4 Julai 2018.
Firma itu kemudiannya diganti oleh Tetuan Zaid Ibrahim Suflan TH Liew & Partners (ZIST), sementara Hisyam dilantik sebagai peguam utama menggantikan Shafee.
Pada 19 Ogos, Najib menggugurkan ZIST, sehari selepas Hisyam memohon untuk menarik diri daripada mewakili bekas perdana menteri itu, mengatakan beliau tidak bersedia menghadapi kes tersebut.
Bagaimanapun, panel lima hakim diketuai Tengku Maimun sebulat suara menolak permohonan Hisyam, mengatakan beliau gagal mengemukakan alasan yang cukup untuk permohonannya itu.
Ketika pendengaran di kamar mahkamah, Shafee meminta supaya hakim membenarkan penangguhan hujahan bagi permohonan supaya Tengku Maimun menarik diri.
Bagaimanapun, ketua hakim itu menolak permintaannya dan memerintahkan Hisyam meneruskan penghujahan.


Dakwaan istana jemput ahli politik untuk ‘selamatkan Malaysia’ rupa-rupanya berita palsu

MalaysiaNow dapat mengesahkan dakwaan-dakwaan yang beredar di media sosial termasuk laman sesawang yang berkait Amanah kononnya pemimpin politik mendapat perkenan untuk mengadap Yang di-Pertuan Agong bagi membincangkan pentadbiran baru adalah tidak berasas.Desas-desus tersebut hangat diperkatakan selepas laman sesawang berkait parti Amanah berkata Sultan Abdullah Sultan Ahmad Shah memanggil pemimpin parti itu mengadap di istana antara 9 hingga 11 Jun depan.Pertemuan Yang di-Pertuan Agong, Sultan Abdullah Sultan Ahmad Shah bersama ketua-ketua parti politik pada 9 hingga 11 Jun ini hanyalah satu perjumpaan biasa dan bukan bertujuan membentuk kerajaan.Laman sesawang tersebut kemudian dilihat menyahterbit laporan tersebut yang memetik presidennya, Mohamad Sabu sebagai berkata “ada sesuatu yang baik” bakal diumumkan sedikit masa lagi.Namun sumber rapat yang maklum dengan pertemuan-pertemuan dengan pihak istana dan pemimpin politik sepanjang perintah darurat dikuatkuasakan berkata pertemuan yang diaturkan tersebut hanyalah pertemuan biasa.“Memang betul dari segi mengadap, namun dari segi tujuan ia diadakan tak betullah (seperti yang diuar-uarkan),” kata sumber itu.Spekulasi mengenai pertemuan dengan Agong itu berpunca daripada permohonan bekas ahli Umno yang kini menganggotai Amanah Khairuddin Abu Hassan selepas gesaannya terhadap Sultan Abdullah untuk memberikan perkenan mengadap kepada pemimpin politik bagi mencari jalan keluar untuk “menyelamatkan negara”.Ketika dihubungi, Pengarah Komunikasi PKR Fahmi Fadzil tidak menerima sebarang maklumat mengenai perkara tersebut.MalaysiaNow dimaklumkan pertemuan di istana itu hanyalah bagi mendapatkan maklum balas daripada pemimpin politik berhubung beberapa isu yang berkaitan dengan usaha-usaha melawan wabak Covid-19 selain perintah darurat yang masih berkuatkuasa di seluruh negara.Beberapa pemimpin pembangkang adalah antara 19 anggota dwipartisan dalam jawatankuasa yang dibentuk oleh kerajaan, berperanan sebagai badan penasihat kepada Agong mengenai langkah-langkah untuk membentuk pandemik Covid-19 selama perintah darurat dilaksanakan.


Dominic Lau pengerusi baru PN Pulau Pinang, Sahruddin di Johor

Presiden Gerakan Dominic Lau Hoe Chai dilantik sebagai pengerusi Badan Perhubungan Perikatan Nasional (PN) Pulau Pinang berkuat kuasa serta-merta.Pengerusi PN Muhyiddin Yassin dalam satu kenyataan semalam turut mengumumkan Ketua Badan Pimpinan Bersatu Johor Sahruddin Jamal dilantik sebagai pengerusi Badan Perhubungan PN Johor juga berkuat kuasa serta-merta.Muhyiddin yang juga presiden Bersatu berkata keputusan itu dibuat dalam mesyuarat Majlis Tertinggi PN pada Sabtu yang dihadiri oleh semua presiden parti anggota PN.Mereka termasuk Lau, Presiden PAS Abdul Hadi Awang, Presiden STAR Sabah Jeffrey Kitingan, Presiden SAPP Yong Teck Lee serta wakil dari semua komponen.Sementara itu Muhyiddin berkata mesyuarat juga membuat ketetapan untuk terus memperkasakan PN dan memperkukuhkan gerak kerja parti komponen dalam persiapan menghadapi Pilihan Raya Umum ke-15 (PRU15) dan mendepani isu-isu semasa yang dihadapi rakyat amnya.


Arab Saudi laksana hukuman mati terhadap pesalah dadah kali pertama sejak 2020

Arab Saudi menjalankan hukuman mati ke atas dua warga Pakistan kerana menyeludup heroin, menjadikannya pelaksanaan kali pertama hukuman mati bagi jenayah dadah dalam tempoh hampir tiga tahun, menurut semakan AFP.
Hukuman mati itu mendapat kecaman Amnesty International, mengatakan negara itu tidak patuh terhadap moratorium yang diumumkan pada Januari 2021 mengenai hukuman mati bagi kesalahan dadah.
Pelaksanaan hukuman mati itu dilaksanakan di Riyadh yang merupakan ibu negara Arab Saudi.
Media kerajaan berkata, pelaksanaan hukuman tersebut menunjukkan "kesungguhan kerajaan dalam memerangi semua jenis dadah kerana memberi mudarat besar kepada individu dan masyarakat," katanya.
Laporan itu tidak memberikan butiran mengenai cara pelaksanaan hukuman mati, namun negara itu itu sering menjalankan hukuman mati dengan kaedah memenggal kepala pesalah.
Arab Saudi mencetuskan bantahan antarabangsa pada Mac selepas menjalankan hukuman bunuh terhadap 81 orang dalam masa satu hari kerana kesalahan berkaitan keganasan.
Setakat November, sebanyak 128 hukuman mati telah dijalankan tahun ini, hampir dua kali ganda daripada jumlah keseluruhan tahun lalu sebanyak 69.
Terdapat 27 pelaksanaan hukuman mati pada 2020 dan 187 pada 2019.
"Peningkatan yang ketara dalam penggunaan hukuman mati di Arab Saudi tahun ini mendedahkan wajah sebenar yang disembunyikan pihak berkuasa di sebalik agenda reformasi yang mereka uar-uarkan kepada dunia," kata Diana Semaan, pemangku timbalan pengarah Amnesty untuk Timur Tengah dan Afrika Utara.
Sebelum pelaksanaan hukuman semalam, tiada pelaksanaan hukuman mati bagi jenayah berkaitan dadah sejak Januari 2020, kata AFP.
Pada Januari 2021, kerajaan Arab Saudi mengumumkan moratorium pelaksanaan hukuman mati bagi jenayah berkaitan dadah.
Namun pelaksanaan terbaru itu ”tidak mengendahkan moratorium rasmi kerajaan sendiri”, kata Semaan.
"Nyawa individu yang dihukum mati kerana jenayah berkaitan dadah terancam. Tanpa mengira jenayah yang dilakukan, tiada siapa yang harus menerima hukuman kejam, tidak berperikemanusiaan dan menjatuhkan maruah ini," katanya.


Petronas sahkan terima notis 'Saisie-arret', akan pertahan kedudukan

Petronas menegaskan bahawa ia menganggap tindakan yang diambil terhadapnya sebagai tidak berasas dan akan terus mempertahankan kedudukan dari segi undang-undang dalam perkara itu.
Kenyataan yang dikeluarkan oleh Petronas itu merujuk kepada laporan media Financial Times yang bertajuk "Petronas subsidiaries seized as lawyers press $15bn claim on Malaysia".
“Kami mengesahkan bahawa kedua-dua anak syarikat dalam laporan tersebut telah menerima notis ‘Saisie-arret’ pada 11 Julai, 2022,” menurut syarikat minyak negara itu dalam sebuah kenyataan pada Selasa.
Petronas menjelaskan bahawa kedua-dua anak syarikatnya, Petronas Azerbaijan (Shah Deniz) S.à r.l. dan Petronas South Caucasus S.à r.l. telah melupuskan kesemua aset di Republik Azerbaijan dan hasil daripada pelupusan itu telahpun dipulangkan dengan sewajarnya.


Menteri perjelaskan mengapa Parlimen tidak boleh bersidang

Meskipun Istana Negara dalam satu kenyataan baru-baru ini menyatakan sidang Parlimen boleh diadakan dalam perintah darurat, namun separuh daripada ahli Parlimen berada dalam kumpulan berisiko tinggi kerana berumur lebih 60 tahun, kata Menteri di Jabatan Perdana Menteri Takiyuddin Hassan.Beliau berkata, daripada 220 ahli Parlimen, 100 orang berada dalam kumpulan berisiko tinggi.“Memang kerajaan amat serius dalam rangka membendung perkara ini termasuk ahli Parlimen.“Saya nak nyatakan di Parlimen sekarang, ini fakta di Parlimen Malaysia ada 220 orang sebab 2 orang meninggal Batu Sapi dan Gerik. Daripada 220 ini seramai 77 orang ahli parlimen berumur 61 tahun sehingga 69 tahun yang dikatakan kumpulan berisiko tinggi.“Daripada 70 hingga 79 orang ada 19 orang. Daripada 80 tahun ke atas adalah seramai empat orang. Jadi hampir sebahagian ahli Parlimen kita adalah kumpulan berisiko kita tidak mahu mereka terdedah kepada perkara ini kerana kita berada dalam satu confined area, kawasan yang tertutup,” katanya pada sidang media khas bersama Menteri Kesihatan Dr Adham Baba hari ini.Takiyuddin berkata, apabila Dewan Rakyat bersidang sekurang-kurangnya tiga pegawai akan hadir bersama ahli Parlimen tersebut.“Jadi 220 kalilah dengan tiga. Pegawai kerajaan pula kena pergi, jadi di sini tidak timbul kerajaan gantung Parlimen kerana darurat kita hanyalah sehingga 1 Ogos sahaja.”Katanya, fokus kerajaan adalah untuk memerangi Covid-19 termasuklah kepada semua ahli Parlimen yang dianggap sebagai barisan hadapan yang bertugas untuk memastikan rakyat di kawasan mereka.Katanya, ini adalah sebab mengapa kerajaan memutuskan untuk menangguhkan persidangan Dewan Rakyat buat masa ini.Takiyuddin berkata, keadaan sekarang berbeza dengan ketika darurat selepas berlakunya tragedi berdarah 13 Mei, 1969.“Dalam tahun 1969 ini contoh sejarah semasa darurat, Parlimen tidak bersidang selama dua tahun. Daripada 14 Februari 1969 itu tarikh terakhir the ‘next sitting of the Parliament was 20 Februari 1971’. Dua tahun parlimen tidak bersidang kenapa kerana dalam masa darurat proses undang-undang dibuat Yang di-Pertuan Agong.”Katanya, darurat Covid-19 yang diumumkan bermula 13 Januari sehingga 1 Ogos hanyalah selama 6 bulan 20 hari sahaja dan keadaan terkawal dengan jangkitan menurun, sidang Parlimen akan diadakan seperti biasa.


Sisa klinikal meningkat 96% sejak jangkitan pertama Covid-19

Pembuangan sisa klinikal bulanan meningkat 96% sejak kes pertama Covid-19 yang dicatatkan pada Disember 2019 mencatat jumlah puncak sebanyak 4,080 tan metrik pada bulan Januari, kata Menteri Alam Sekitar dan Air Tuan Ibrahim Tuan Man.Bercakap pada pelancaran Program Vaksinasi Hijau hari ini, beliau berkata hanya 2,084 tan metrik sisa klinikal dihasilkan pada tahun 2019.Beliau menambah bahawa negara dijangka menghasilkan tambahan 2,100 tan metrik sisa sepanjang 12 bulan program imunisasi kebangsaan.“Sejak jangkitan pertama Covid-19 di Malaysia pada bulan Disember 2019, terdapat peningkatan sampah klinikal bulanan yang dihasilkan, mencapai hingga 96%,” katanya.“Pelaksanaan program imunisasi kebangsaan yang dimulakan pada 24 Februari tahun ini akan menambah sisa klinikal yang dihasilkan di negara ini.”Acara itu, yang turut dihadiri Menteri Kesihatan Dr Adham Baba dan Menteri Sains, Teknologi dan Inovasi Khairy Jamaluddin menyaksikan pelancaran buku panduan rasmi program yang merangkumi prosedur mesra alam bagi membuang sisa klinikal di kemudahan dan fasiliti kesihatan .“Saya harap buku ini akan jelaskan garis panduan untuk fasiliti kesihatan pastikan kelestarian alam sekitar ketika memerangi penyebaran Covid-19,” kata Tuan Ibrahim.


Vietnam larang guna produk dengan peta ‘nine-dash line’

Usaha mempopularkan dan menggunakan penerbitan dan produk mengandungi peta "nine-dash line" di Vietnam melanggar undang-undang dan tidak diterima di negara itu, kata Jurucakap Kementerian Luar Negeri Pham Thu Hang.
Hang membuat kenyataan itu pada sidang media di Hanoi pada Khamis sebagai menjawab soalan wartawan berhubung larangan penayangan filem "Barbie" berdasarkan imej "nine-dash line" itu, menurut Agensi Berita Vietnam (VNA).
Sebelum ini, Jabatan Pawagam di bawah Kementerian Kebudayaan, Sukan dan Pelancongan mengesahkan filem itu tidak akan ditayangkan di Vietnam kerana ia mengandungi imej garisan itu.
Keputusan itu dibuat selepas majlis penilaian dan klasifikasi filem kebangsaan menilai filem itu.
Mengenai maklumat berkaitan penganjur konsert kumpulan K-pop Blackpink di Hanoi yang menyiarkan peta yang memaparkan “garisan sembilan sempang" itu, Hang berkata Vietnam sudah berulang kali menjelaskan pendirian berhubung perkara itu.
Pihak berkuasa sedang mengesahkan maklumat mengenai pertunjukan itu, katanya.
“Nine-dash line” digunakan pada peta China untuk menggambarkan tuntutannya ke atas kawasan luas di Laut China Selatan termasuk kawasan yang dianggap Vietnam sebagai pelantar benuanya.


PM Israel ucap tahniah kepada Biden

Perdana Menteri Israel yang juga sekutu baik Donald Trump, Benjamin Netanyahu mengucapkan tahniah kepada Joe Biden di atas kejayaan memenangi pilihan raya Amerika Syarikat (AS), dengan menggelar presiden yang dipilih itu sebagai “sahabat baik Israel”, lapor AFP.“Saya berharap dapat bekerjasama dengan kedua-dua kamu bagi mengukuhkan lagi hubungan antara AS dan Israel,” tulis Netanyahu dalam Twitter, dengan merujuk kepada Biden dan Naib Presiden Kamala Harris.Netanyahu, yang menggunakan gambar dirinya duduk bersebelahan Trump pada akaun Twitter berkata, beliau dan Biden memiliki “sejarah hubungan baik hampir 40 tahun, dan saya mengenali anda sebagai sahabat baik Israel”.Perdana menteri Israel sebelum ini pernah menggambarkan Trump sebagai sekutu terkuatnya di Rumah Putih, dan dasar digariskan Republikan disokong sayap kanan pentadbirannya.Dalam ciapan seterusnya, Netanyahu turut mengucapkan ucapan terima kasih kepada Trump “di atas persahabatan yang anda tunjukkan kepada Israel dan diri saya secara peribadi, kerana mengiktiraf Baitulmuqaddis dan Bukit Golan, serta perjanjian damai dan membuka laluan kepada pakatan Amerika-Israel ke tahap paling tinggi”.Trump secara unilateral menarik diri daripada perjanjian nuklear dengan Iran pada tahun 2015, dan mengiktiraf Baitulmuqaddis sebagai ibu negara Israel.Trump juga menyokong kedaulatan Israel terhadap Bukit Golan, yang dirampas daripada Syria dan mengelak mengkritik penempatan Yahudi di Tebing Barat.Perdana menteri Israel sebelum ini pernah menggambarkan Trump sebagai sekutu terkuatnya di Rumah Putih, dan dasar digariskan Republikan disokong sayap kanan pentadbirannya.Beliau turut membantu dalam perjanjian perdamaian antara Israel dan tiga negara Arab, iaitu Emiriah Arab Bersatu, Bahrain dan Sudan.Netanyahu, bersama menteri pertahanan dan luarnya, dikritik pemimpin pembangkang Yair Lapid pada petang Sabtu kerana tidak mengucapkan tahniah di atas kejayaan Biden tepat pada masanya.“Tindakan Netanyahu, (Benny) Gantz dan (Gabi) Ashkenazi yang belum mengucapkan tahniah kepada presiden baru AS adalah tindakan pengecut dan memalukan yang boleh mendatangkan kemudaratan kepada kepentingan Israel,” kata Lapid.“Jika presiden Perancis, canselor Jerman dan perdana menteri Britain boleh melakukannya, anda juga boleh,” tulisnya dalam Twitter.Menteri Pertahanan Gantz dan menteri luar Ashkenazi mengucapkan tahniah kepada Presiden dan naib presiden AS yang baru dipilih beberapa jam, selepas ucapan kemenangan Biden pada malam Sabtu.Menurut satu hasil undian sebelum pilihan raya AS oleh kumpulan pemikir Institut Demokrasi Israel mendapati, 63 peratus rakyat Israel mahu Trump menang bagi penggal kedua.


Keluarga mohon peluang kedua bagi Nagaenthran menjelang rayuan akhir di mahkamah Singapura

Mahkamah Singapura hari ini akan mendengar rayuan terakhir seorang banduan kurang upaya (OKU) mental warga Malaysia yang berdepan hukuman mati, di mana ia telah mencetuskan bantahan antarabangsa.Nagaenthran K Dharmalingam ditahan pada 2009 kerana mengedar sejumlah kecil heroin ke republik yang terkenal mempunyai undang-undang kesalahan dadah paling keras di dunia.Dia dijatuhi hukuman mati setahun selepas penahanannya.Selepas beberapa kali gagal dalam rayuan di mahkamah sejak sedekad lalu, lelaki berusia 34 tahun akhirnya dijadualkan menjalani hukuman gantung pada November tahun lalu.Bagaimanapun, pelaksanaan hukuman ke atas Nagaenthran telah mencetuskan kritikan ramai disebabkan ketidak upayaan intelek Nagaenthran yang mempunyai skor IQ sebanyak 69 – di bawah nilai ambang 70 bagi membolehkannya diisytihar sebagai OKU mental.Selain Kesatuan Eropah, pakar Pertubuhan Bangsa-Bangsa Bersatu, taikun syarikat penerbangan Britiain Richard Branson juga turut mengecam hukuman terhadap Nagaenthran.Dalam pada itu, peguam Nagaenthran telah mengemukakan cabaran undang-undang terakhir, namun ditangguhkan selepas dia disahkan positif Covid-19, namun pendengaran rayuannya akan diteruskan hari ini di Mahkamah Rayuan.Ramai aktivis bimbang peluangnya untuk berjaya dalam rayuan akhir hari ini tipis dan Nagaentran mungkin dihukum gantung sejurus selepas pendengaran di mahkamah hari ini.Pelaksanaan hukuman ke atas Nagaenthran akan menjadi hukuman mati pertama dilaksanakan di Singapura sejak kali terakhir pada 2019.Kebimbangan juga semakin meningkat hukuman gantung itu akan menjadi pelaksanaan pertama bagi beberapa lagi hukuman gantung yang dijadualkan dalam masa terdekat.Aktivis anti hukuman mati percaya pihak berkuasa Singapura sedang bersiap sedia untuk melaksanakan hukuman mati kepada tiga pesalah dadah yang lain.Keluarga Nagaenthran juga turut menantikan keputusan perbicaraan hari ini.“Kami bimbang tentang apa yang akan berlaku,” kata adik perempuannya Sarmila Dharmalingam kepada AFP dari rumah keluarganya di Tanjung Rambutan, Perak.“Kami tertekan dan takut memikirkan keadaan abang saya ketika ini”.Sarmila turut menggesa kerajaan Singapura untuk “melepaskan Nagaenthran daripada hukuman gantung, dan memberinya peluang kedua”.Kumpulan hak asasi manusia juga turut meningkatkan tekanan ke atas Singapura, di mana penyelidik Amnesty International Rachel Chhoa-Howard bulan ini mengkritik kerajaan kerana merancang untuk menyambung semula hukuman mati yang “kejam”.“Sudah tiba masanya bagi Singapura untuk mewujudkan semula moratorium terhadap hukuman mati sebagai langkah pertama ke arah pemansuhan hukuman itu sepenuhnya,” katanya.


Bantuan bulanan RM1,000 JKM akan disegerakan, kata PM

Perdana Menteri Muhyiddin Yassin memberi jaminan cadangan menaikkan kadar bantuan Jabatan Kebajikan Masyarakat (JKM) kepada RM1,000 sebulan berbanding RM200 hingga RM300 sekarang, dilaksanakan segera.Beliau berkata sebagai kerajaan yang prihatin, beliau akan memastikan golongan itu mempunyai hak dan peluang sama rata untuk menjalani kehidupan seperti anggota masyarakat yang lain.“Mengambil kira keadaan ekonomi serta kos sara hidup semasa, saya mengusulkan agar bantuan bulanan JKM yang pada masa ini berjumlah antara RM200 dan RM300 kepada mereka yang layak dinaikkan ke RM1,000.“Pastinya golongan Orang Kurang Upaya (OKU) juga termasuk dalam kumpulan masyarakat yang akan mendapat faedah daripada kenaikan itu. Saya akan pastikan cadangan ini dapat dilaksanakan segera. Insya-Allah,” katanya dalam hantaran di laman Facebooknya bersempena Hari OKU Sedunia hari ini.Pada Ogos lepas, Muhyiddin dilapor mengusulkan kenaikan bantuan bulanan tersebut dan usaha membantu golongan itu termasuk B40 merupakan aspirasi kerajaan Perikatan Nasional (PN) di bawah pimpinannya.Muhyiddin berkata golongan OKU adalah sebahagian daripada masyarakat yang sentiasa dekat dan diberi perhatian olehnya dan juga kerajaan.“Saya sendiri beberapa kali turun menemui golongan ini sebagaimana ketika kunjungan saya ke Projek Perumahan Rakyat (PPR) Desa Rejang di Setapak serta PPR Taman Sri Keramat, Putatan, Sabah sebelum ini,” katanya.Beliau berkata kerajaan melalui Kementarian Kewangan juga mengumumkan beberapa inisiatif yang boleh membantu golongan tersebut ketika membentangkan Belanjawan 2021 baru-baru ini, antaranya menaikkan bantuan bulanan OKU tidak berupaya bekerja daripada RM250 kepada RM300, kadar elaun pekerja OKU RM400 kepada RM450 serta bantuan penjagaan OKU daripada RM350 kepada RM500.Muhyiddin berkata mengikut rekod JKM, bilangan OKU berdaftar di Malaysia setakat ini ialah 581,265 orang dan beliau berharap kempen mendaftarkan golongan tersebut dipergiatkan lagi bagi memastikan tiada yang tercicir dan tidak diberikan perhatian.“Perkara ini sangat penting untuk menjamin golongan ini tidak terlepas daripada menerima bantuan kerajaan, terutamanya ketika situasi sukar penularan pandemik Covid-19.“Saya doakan semoga golongan OKU diberikan tempat sebaiknya dalam kalangan masyarakat, seterusnya dapat sama-sama berperanan dalam pembangunan negara. Selamat Hari OKU Sedunia 2020,” katanya.


40% ladang getah di Malaysia tidak konsisten keluarkan getah, kata Zuraida

Kira-kira 400,000 hektar atau 40% daripada keseluruhan ladang getah yang diusahakan pekebun kecil seluruh negara didapati tidak aktif atau tidak menghasilkan pengeluaran getah secara konsisten.Menteri Perusahaan Perladangan dan Komoditi (KPPK) Zuraida Kamaruddin berkata keseluruhan ladang getah itu membabitkan seramai kira-kira 150,000 pekebun kecil yang mana jika diusahakan secara cekap dan konsisten mampu menjana pengeluaran hasil getah bernilai RM30 bilion.“Sekarang ini kita menilai ada dalam 40% yang hasilnya tidak konsisten, kejap ada, kejap tidak ada, kejap aktif, kejap tidak aktif, jadi kita hendak menyelaraskan kawasan-kawasan getah yang tidak konsisten ini untuk memastikan pengeluaran terus konsisten untuk meningkatkan hasil.“Antara punca ladang-ladang getah ini tidak aktif atau pengeluaran tidak konsisten adalah disebabkan tiada orang menoreh, pekebun kecil yang telah berusia dan tiada orang nak menguruskan ladang,” katanya kepada pemberita selepas merasmikan majlis pecah tanah pusat pemprosesan getah krip dan Projek Transformasi Perusahaan Getah (Target) semalam.Menurutnya, KPPK dan agensi berkaitan sedang mencari jalan bagi menyelesaikan isu itu, antaranya dengan mewujudkan koperasi di kawasan ladang getah yang dikenalpasti untuk menghimpunkan pekebun kecil di bawah satu entiti.Katanya menerusi kaedah ini, koperasi yang diwujudkan dapat bertindak menguruskan ladang-ladang getah yang tidak aktif atau tidak konsisten agar pengeluaran getah dapat dioptimumkan.“Jadi koperasi ini boleh menjelajah dan mengenal pasti ladang-ladang getah di kawasan tersebut dan berbincang dengan pemilik tanah supaya koperasi dapat mengambil alih pengurusan ladang yang tidak aktif ini,” jelas Zuraida.Beliau menambah sekiranya kesemua ladang-ladang getah yang diusahakan pekebun kecil dapat dioptimumkan pengeluarannya, ia dijangka akan meningkatkan hasil eksport getah asli dan produk getah negara melebihi RM71 bilion yang dicatatkan tahun lalu.Mengulas mengenai pembinaan pusat pemprosesan getah krip pula, beliau berkata ia bertujuan membantu pekebun kecil meneroka peluang baharu dalam rantaian pengeluaran getah dan memudahkan hasil getah dikumpul dan diedarkan.Katanya pusat itu akan memproses “cuplump” (getah sekerap) menjadi getah krip yang boleh dijual pada harga yang lebih tinggi sekali gus membantu pekebun kecil meningkatkan pendapatan mereka antara RM2,000 hingga RM2,500 sebulan berbanding RM1,500 ke RM1,800 dengan menjual “cuplump”.


Mahkamah putuskan 10 Februari sama ada Rosmah perlu bela diri kes rasuah solar hibrid

Selepas 23 saksi dipanggil memberi keterangan, pihak pendakwaan hari ini menutup kes Rosmah Mansor yang menghadapi tuduhan rasuah berhubung projek solar hibrid untuk sekolah luar bandar di Sarawak.Timbalan Pendakwa Raya Kanan Gopal Sri Ram memberitahu Hakim Mahkamah Tinggi Mohamed Zaini Mazlan demikian selepas saksi terakhir, bekas menteri pendidikan Mahdzir Khalid, yang dipanggil semula untuk pemeriksaan balas oleh pihak pembelaan, selesai memberikan keterangan.Hakim Mohamed Zaini memerintahkan pihak pendakwaan dan pembelaan memfailkan hujahan bertulis sebelum 28 Disember ini dan 4 Januari depan serta mengemukakan jawapan balas pada 29 Januari.Mahkamah turut menetapkan 10 Februari tahun depan untuk kedua-dua pihak berhujah secara lisan sebelum memutuskan sama ada Rosmah, 69, dibebaskan daripada pertuduhan tersebut atau diperintahkan untuk membela diri.Terdahulu Sri Ram memaklumkan pihak pendakwaan menawarkan 10 saksi kepada pihak pembelaan termasuk bekas perdana menteri Najib Razak.Sementara itu, Hakim Mohamed Zaini menolak permohonan pendakwaan untuk memasukkan rakaman audio mengenai percakapan yang didakwa melibatkan Rosmah dan Najib dan transkripnya, sebagai bukti pendakwaan di mahkamah.Rosmah, yang berbaju kurung putih dan berselendang, menghadapi satu tuduhan meminta wang berjumlah RM187.5 juta dan dua pertuduhan menerima suapan berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.Dia sepatutnya dibicarakan bersama bekas pegawai khasnya Rizal Mansor, 46, yang didakwa dengan empat tuduhan meminta dan menerima rasuah bagi pihak Rosmah atas projek tersebut.Bagaimanapun pada 8 Jan lalu mahkamah membebaskan Rizal daripada tuduhan tersebut setelah pihak pendakwaan menarik balik keempat-empat tuduhan terhadapnya dan Rizal kemudian menjadi saksi utama pendakwaan.Pada 15 November 2018, Rosmah mengaku tidak bersalah di Mahkamah Sesyen atas dua pertuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.Bagi pertuduhan pertama, beliau didakwa meminta suapan untuk dirinya sendiri RM187.5 juta, yang dibuat melalui Rizal, iaitu 15 peratus nilai kontrak daripada Saidi.Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan Malaysia.Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat Kuala Lumpur, antara Mac dan April 2016.Bagi pertuduhan kedua, Rosmah didakwa menerima rasuah berjumlah RM1.5 juta daripada Saidi sebagai upah membantu Jejak Holdings mendapatkan projek itu di No 11, Jalan Langgak Duta, Taman Duta, pada 7 September 2017.Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa di tempat yang sama di Jalan Langgak Duta.


Kempen utus warkah ke Istana bukti Anwar tak faham fungsi Perlembagaan Agong

Kempen dilancarkan Anwar Ibrahim agar anggota Parlimen mengutuskan warkah kepada Yang di-Pertuan Agong memohon pengisytiharan darurat dibatalkan mengejutkan dalam kalangan pengamal undang-undang, mengatakan ia menunjukkan presiden PKR itu tidak memahami Perlembagaan Persekutuan.Beberapa orang peguam kanan yang dihubungi MalaysiaNow terkejut dengan langkah itu, mengatakan ketua pembangkang itu mungkin “menerima nasihat salah daripada pasukan peguamnya”.Anwar yang juga pengerusi Pakatan Harapan (PH) yang dianggotai tiga parti berkata hari ini, beliau bersedia untuk menyediakan deraf surat bagi ahli Parlimen apabila mereka menulis ke Istana.Beliau memberitahu ahli-ahli Parlimen, langkah Perdana Menteri Muhyiddin Yassin mengisytiharkan darurat Covid-19 adalah tidak sah dan menambah Perintah Kawalan Pergerakan (PKP) sudah mencukupi untuk memerangi pandemik yang menjejaskan ribuan orang setiap hari dan sudah meragut lebih 578 nyawa.Anwar berkata, Agong harus menarik balik pengisytiharan darurat dan seterusnya menitahkan agar sidang Parlimen diadakan hujung bulan ini dan menambah ahli-ahli Parlimen harus menghantar warkah mereka hari ini.“Pendek kata, Agong tidak mempunyai kuasa Perlembagaan untuk membatalkan darurat seperti didesak Anwar,” katanya.Seorang peguam kanan terkejut langkah “tidak bersesuaian dengan Perlembagaan” itu “datang daripada seorang ketua pembangkang.”Katanya, pengisytiharan atau pembatalan darurat dilakukan Agong berdasarkan nasihat Kabinet seperti yang termaktub dalam Artikel 40 (1) Perlembagaan Persekutuan.Katanya, kuasa Agong untuk bertindak mengikut budi bicara dijelaskan dalam Artikel 40 (2).“Tetapi mengisytiharkan atau membatalkan darurat tidak termasuk dalam perkara 40 (2),” kata seorang peguam Perlembagaan kepada MalaysiaNow, dengan syarat tidak dinamakan kerana tidak mahu diheret dalam “politiking” di media sosial.“Pendek kata, Agong tidak mempunyai kuasa Perlembagaan untuk membatalkan darurat seperti didesak Anwar,” katanya.PKP dan darurat diumumkan minggu ini selepas peningkatan berterusan jangkitan wabak Covid-19 ketika pihak berkuasa kesihatan memberi amaran sistem kesihatan negara hampir lumpuh.Muhyiddin memberikan jaminan darurat tidak akan menyebabkan pemerintahan tentera tetapi hanya menggantung Parlimen untuk menghalang ancaman pilihan raya mengejut yang dikatakan pakar bakal menggagalkan usaha mengekang pandemik.Seorang lagi peguam Perlembagaan memberitahu MalaysiaNow kempen Anwar untuk membatalkan darurat adalah seperti memaksa Agong bertindak di luar kuasa dan tanggungjawab dalam sistem Raja Berperlembagaan.“Menyiarkan surat itu sebagai kenyataan media juga meletakkan Istana dalam keadaan serba dalah; terutamanya selepas isu itu menjadi tajuk pertengkaran politik.“Agong melangkaui politik dan tidak seharusnya diheret ke kancah politik,” katanya.


Dendam cinta

Hingga ke hari ini aku ini belum berhenti dari mencari dunia yang di luar dunia kita ini.Dalam pencarian ini aku juga bertanya, apakah benar ada dunia lain di luar dunia hakiki yang kita lalui hari ini. Ini satu pencarian yang tak berkesudahan.Hari ini pandangan dunia aku semakin tegar menuju ke arah rasionalis. Kalau dihalusi mungkin tidak bertentangan dengan cabang pemikiran Muktazilah.Kalau di zaman Khalifah Al-Ma’mun (786 – 833) anak kepada Khalifah Harun Al-Rashid (766 – 809), aku akan di “ah lan wa sahlan” di Baghdad.Di Baghdad di zaman itu, aku akan sentiasa nyaman selesa menghirup kopi atau minum secangkir air anggur sambil mendengar puisi Abu Nawas (756-814).Jika bernasib baik aku terserempak pula dengan Abu Nawas sendiri di tebing Sungai Dajlah di tengah kota Baghdad.Tapi pembudaayan ketika aku membesar lahir dari jalur suku Biduanda.Biduanda membawa makna Bani Sakai.Ini menjadikan perjalanan hidup aku ini tidak selurus jambatan Pulau Pinang. Tapi tak sebengkok ular kena pukul.Wujudiah aku hari ini adalah jumlah diri aku yang terkumpul dari semalam, kelmarin dan hari-hari itu.Aku yang semalam dan kelmarin adalah aku yang membesar bersama dengan seribu satu macam makhluk halus.Semenjak kecil lagi dunia aku dipenuhi oleh cerita-cerita bomoh, dukun, pawang, hantu dan jembalang.Pari, orang bunian, buluh perindu dan nenek kebayan bersama-sama berganding bahu membesarkan aku.Aku dilahirkan di Kampung Tengah Tengkek Jempol, tetapi membesar di Jelebu.Ke Jelobak ke Jelobu,Tuai padi tigo tangkai,Kalau kono komat Jelobo,Tak merano badan merasai.Ini pantun identiti orang Jelebu. Kalau ada warga Jelebu dari suku apa pun yang tak tahu pantun ini, maka aku cadangkan kepada Datuk Undang agar “kejelebuannya” wajib ditarik balik.Orang luar selalu bertanya, “apa itu komat?”. Komat itu ialah ilmu pengasih Sakai.Pantun ini memberi ingatan terutama pada jantan luar yang datang bertandang ke Jelebu.Awas berhati-hati. Jangan semberono dengan anak gadis atau mak janda di Jelebu. Awas komat Sakai Jelebu.Jika terkena ilmu Sakai hidup akan merana. Jika tidak merana badan kita akan merasai.Aduh! Merasai ini bermakna kurus kering macam kelongsong kepompong yang ibunya sudah terbang menjadi rama-rama.Sebenarnya secara jujur aku katakan walaupun aku ini dari jalur Muktazilah aku ada memiliki perasaan takut dengan orang asli.Seharusnya aku tidak takut kerana dari segi salasilah aku juga berasal dari Bani Sakai. Rasa takut ini ditanamkan sejak aku masih kanak-kanak lagi.Apa sahaja yang ditanamkan semasa kita kanak-kanak, amat susah untuk dicabut.Contohnya: sampai hari ini setiap kali aku lalu di hadapan Batu Caves aku akan teringat ini gua ini asalnya ialah bahtera Si Tanggang yang menjadi batu.Bagaimana pasir mengeras menjadi batu dari pandangan ilmu moden tidak aku dengar ketika nenek aku bersurah kisah Si Tanggang.Rasa takut pada Sakai ini lahir kerana aku tahu ada perkara yang aku tidak tahu. Bani Sakai pula tahu ada perkara yang aku tidak tahu.Di hujung kampung di setiap daerah di Negeri Sembilan pasti akan ada kampung orang asli. Mereka tinggal di wilayah tepi bukit di gigi hutan di hulu sungai.Ketika aku membesar Sakai yang tinggal di hujung kampung sentiasa aku lihat dengan penuh misteri.Aku masih ingat lagi perkampungan orang asli di Guntur di hujung Kampung Tengkek. Di satu petang Hasan Panjang membawa kawannya Gigah memboceng naik basikal.Sambil mengayuh keliling kampung Hasan Panjang melaungkan: “Woit…woit…sapa nak nengok Sakai? Sapa nak nengok Sakai?” Hasan menjaja kawannya di atas basikal.Gigah orang asli dari Kampong Guntur bersuara dari belakang basikal: “Memang boto den Sakai. Nak nengok apo? Den memang Sakai”. Jawapan jujur dari seorang Sakai.Hakikatnya hubungan Melayu dengan Orang Asli mesra. Pada ketika itu Bani Melayu masih belum menyamar menjadi Arab.Justeru agak susah hendak dibezakan Melayu dengan orang asli atau Bani Sakai.Orang Sakai di hujung kampung akan membawa barangan hutan seperti rotan, manau dan damar.Ini barang jualan mereka selain dari durian, petai, jering dan kerdas yang datang bermusim-musim.Dari kecil lagi aku diberi ingatan jangan sesekali meludah di hadapan Sakai. Ini perbuatan kasar. Bahaya jika disalah tafsir. Awas! Beringat akan bahaya komat Sakai.Komat Sakai yang paling ditakuti ialah busung. Siapa terkena busung maka perut akan menggelembung besar dan membawa maut.Orang kampung amat takut dengan busung Sakai. Malah orang Melayu ketika bergaduh atau bertengkar akan terhambur sumpah menyumpah menggunakan busung sebagai ancaman.“Mampus kau kono busung Sakai”.Tetapi bukan semua ilmu Sakai ilmu hitam lagi gelap. Dari zaman kanak-kanak lagi aku mendengar surah tentang buluh perindu dan minyak cenduai.Dari apa yang aku dengar buluh perindu ini jika dibuat bangsi atau seruling dan ditiupkan maka si pendengar akan jatuh hati.Tiupan dari buluh perindu ini akan morobek hati Dara yang sedang menanak nasi di dapur. Tanpa menunggu nasi masak Dara akan bergegas mencari Uda.Tiupan buluh perindu ini lebih hebat pukulannya dari pesanan SMS, atau panggilan Nokia atau wajah dari Instagram.Buluh jenis apa dan bagaimana seruling buluh perindu dibuat, hingga ke hari ini aku tidak tahu.Malah aku tidak yakin yang Silicon Valley akan dapat meniru membuatnya. Keilmuan ini hanya dimiliki oleh Bani Sakai.Bukan hanya hawa telinga untuk kekasih yang disayangi. Bani Sakai juga menyediakan minyak cenduai untuk dicium.Disurahkan minyak pengasih ini jika terusik, jika tercium jika terbau maka hati akan dilamun cinta berahi yang tidak berkesudahan.Aduh! Bayangkan jika Sultan Mahmud memiliki sebotol minyak cenduai.Tidak perlu air mata anak dara. Tidak perlu hati kuman. Tak perlu jambatan emas sebagai hantaran.Setitik minyak cenduai ini akan membawa turun Puteri Gunung Ledang masuk ke dalam kelambu Sultan Melaka.Pernah aku dengar bahawa bunga cenduai ini hidup di pergunungan yang berbatu-batu. Bunga ini tumbuh di celah batu.Ianya tidak mengarah ke matahari, tetapi berkembang ke arah bumi. Bunga cenduai ini amat susah hendak ditemui.Ianya diperlukan untuk menjadi ramuan membuat minyak pengasih. Disurahkan bunga ini berkembang hanya pada malam bulan purnama. Bunga yang susah lagi persusahkan.Awalnya masa kanak-kanak aku hanya mengenal ayam jantan dan ayam betina. Sesudah mengenal ayam aku mula mengenal kucing jantan dan kucing betina.Rupa-rupanya dalam hidup ini ada jantan dan betina. Antara jantan dengan betina ini ada rahsia yang aku sendiri sampai hari ini tidak tahu.Masuk sekolah darjah satu kesedaran jantan betina ini mula bercabang.Aku mula mencari rahsia jantan dan rahsia betina.Alangkah indahnya hidup ini jika aku memiliki buluh perindu atau minyak cenduai.Akan aku pinang anak tok penghulu yang satu kelas dengan aku. Aku akan tahu rahsia jantan dan rahsia betina.Aku akan bersultan di mata dan beraja di katil. Tepuk dada tanya seluar.Sayangnya buluh perindu dan minyak cenduai hanya dimiliki oleh Bani Sakai. Cinta berahi aku tinggal angan-angan.Cinta, kasih dan sayang jangan dipermain-mainkan.Aku selalu menulis bahawa cinta yang agung itu adalah cinta yang gagal.Wajib aku jelaskan di sini. Cinta itu menjadi agung kerana cinta itu dihalang. Dua kekasih yang bercinta ini dihalang dan dipisahkan.Aku merakamkan cinta Kamal dengan Saddar dihalang kerana Kamal seorang Sunni dan Saddar seorang Syiah.Usman Awang menulis bagaimana cinta Uda dan Dara terhalang kerana Uda budak kampung dan Dara anak tuan tanah.Shakespeare menerangkan cinta Romeo dan Juliet dihalang kerana mereka dari puak dan suku yang berlainan.Cinta Ali dan Nino mengikut Korban Said dihalang kerana Ali Muslim dan Nino Kristian.Semua ini cinta suci. Cinta mereka merentas kelas, agama, suku dan puak. Justeru bila cinta mereka digagalkan maka ianya menjadi cinta agung.Awas! Ada satu lagi kisah cinta. Ini kisah cinta ditolak.Cinta yang tidak diterima. Cinta yang tidak berbalas. Aku adalah saksi kepada cinta yang ditolak dengan penuh dendam.Kisah cinta ini berlaku di kampung tanah pusaka aku di Kampong Chenor. Dari fakta sejarah, Manaf ayah kepada Rais adalah sosok yang membuka kampung ini.Datuk aku ini berasal dari Chenor, Pahang. Apabila dia membuka kawasan baru ini dia memanggil nama kampung asalnya.Kemudian dia menjemput adik beradik, sepupu sepapatnya datang ke Kampung Chenor yang baru dibuka.Maka di Tanah Melayu ada dua Chenor, di Jelebu dan di Temerloh, Pahang.Seingat aku sebelum aku masuk sekolah lagi, setiap kali aku datang ke Chenor aku akan terjumpa sosok bernama Alias.Ketika itu umur Alias mungkin baru masuk 20-an. Jantan bujang yang segak. Alias nama penuhnya. Kami budak kampung panggil dia Lieh.Lieh ini sosok yang istimewa untuk Kampung Chenor. Kampong kami tidak besar, tak sampai 20 buah rumah.Jadi semua orang Chenor kenal dengan Lieh. Orang luar yang tak pernah bertandang ke Kampung Chenor akan terperanjat apabila melihat Alias.Lieh kotor dan comot.Rambutnya tidak panjang tapi kusut masai.Biasanya dia memakai seluar pendek dengan kemeja lengan pendek.Semua yang dipakai kusam dan kotor.Ini kerana Lieh tidur di bawah pokok manggis dalam belukar bunga keladi di tepi rumah Kak Siah, kakak kepada Alias.Aku tahu tempat tidur Lieh. Sesekali bila aku melintas ke rumah Kak Siah aku menjenguk ke bawah pokok manggis. Saja menghulur kepala.Kadang Lieh ada. Selalunya Lieh tak ada. Entah ke mana Lieh menghilang. Bila hujan mungkin dia tidur di bawah rumah Kak Siah.Sekali pandang pasti ramai akan menganggap Lieh ini orang gila. Dalam istilah moden Alias ini dipanggil “village idiot” – budak kampung yang bodoh.Di setiap kampung kita akan bertemu dengan watak seperti Alias ini.Lieh dari Kampung Chenor untuk aku bukan orang gila.Bukan juga budak bodoh. Aku masih ingat lagi sejelas malam bulan purnama di rumah Mak Long aku.Kami sekeluarga bertandang ke rumah Mak Long. Kami sedang menjamu selera. Tiba-tiba Mak Long aku bersuara.“Lieh. Naik. Naik. Sini”.Mak Long aku mengisi nasi lauk dan sayur ke dalam satu pinggan.Mak Long akan membuka pintu. Dan aku nampak tangan Lieh mengambil pinggan. Kemudian Lieh menghilang dalam gelap.Lieh memang kerap datang minta makan dari Mak Long aku. Aku rasa Lieh tahu bila rumah Mak Long bising ertinya ramai tamu, maknanya ada rezeki.Alias ada abang namanya Rosli yang bekerja sebagai anggota polis.Bila Abang Rosli pulang ke kampung maka Alias akan dimandikan. Bersih bersabun. Rambut dicukur. Alias juga mendapat pakaian baru.Aku pernah ternampak Alias yang baru lepas mandi. Sah Alias lelaki kacak.Tapi amat susah hendak melihat mukanya dengan penuh. Lieh akan setiasa menutup mukanya dengan tangan.Alias jantan muda berambut botak yang baru lepas mandi ini amat pemalu. Lieh akan sentiasa menyorokkan mukanya.Kami kanak-kanak menerima Alias sebagai warga asal kampung kami. Kami tidak pernah mengganggu Lieh.Tidak anggap Lieh gila. Malah kami budak-budak kampung Chenor tidak pernah takut dengan Alias.Bila aku masuk sekolah maka aku terdengar lagi kisah-kisah si Alias ini.Dari apa yang aku dengar pada satu masa dahulu, Alias ini dilatih untuk menjadi guru sekolah.Jika aku tidak silap Alias belajar di maktab perguruan di Kuala Lumpur.Dari surah yang aku dengar, Alias jantan kacak ini diminati oleh seorang perempuan.Dari apa yang aku dengar perempuan ini janda. Perempuan ini juga pemilik rumah tempat Alias menyewa bilik ketika belajar.Apa yang sahih yang aku dengar ialah cinta perempuan ini ditolak oleh Alias.Mengikut surah yang aku dengar perempuan ini menggunakan ilmu Sakai.Alias diberi makan hati kongkang. Ilmu buatan orang ini menjadikan Alias berperangai seperti kongkang.Kongkang binatang pemalu di siang hari. Alias juga malu dan sentiasa menutup muka.Pasti Alias sudah berubat. Tapi dari apa yang aku tahu ilmu Sakai ini gagal dikalahkan.Hari berjalan. Zaman beredar.Keluarga kami mendirikan rumah kami di sebelah rumah Kak Siah, kakak kepada Alias dan Rosli. Kami menjadi jiran sebelah menyebelah.Ketika aku belajar di Kuala Kangsar bila pulang bercuti aku selalu ternampak Leih.Ketika aku di universiti Malaya aku amat jarang pulang ke Kampung Chenor. Jarang aku ternampak Lieh. Pada tahun 1974 aku menghilangkan diri.20 tahun kemudian aku pulang ke Kampung Chenor.Aku ingat lagi sambutan saudara mara, kawan-kawan dan kenalan.Rumah aku berkenduri pada hari aku sampai. Belut pulang ke lumpur. Isham pulang ke Kampung Chenor.Tiga hari sesudah aku pulang ke kampung aku ditahan mengikut Akta Keselamatan Dalam Negeri (ISA) selama dua minggu.Bila kes aku selesai dengan Kementerian Dalam Negeri (KDN) aku menjenguk Kampung Chenor.Lalu aku bertanya kepada adik aku, Anis Rais.“Lieh kek mano? Tak nampak”. Dengan selamba aku bertanya.“Acik, Lieh dah mati Cik. Maso mati dio muntah-muntah. Dio muntah hati kongkang”.Adik aku memberi penjelasan yang aku terima sebagai fakta pencarian aku terhadap dunia yang di luar dunia kita.Esoknya aku menjenguk rumah jiran. Pokok manggis di mana Alias tidur tidak ada lagi. Hutan bunga keladi pun tidak wujud lagi.Aku masih lagi mencari dunia di luar dunia ini.Apa yang aku fahami sekarang ialah cinta dan dendam ini garis pemisahnya amat tipis.Mana cinta, mana sayang, mana benci, mana dendam? Semuanya ikat berikat.Mungkin buluh perindu dan minyak cenduai dapat meleraikan.Epilog:Di satu malam ditakdirkan seekor kongkang memanjat wayar elektrik di sebelah rumah kampung kami.Tiang elektrik ini kami goyang. Kongkang ini jatuh dan aku tangkap.Wow! Memang cantik binatang kongkang ini.Kakinya bergetah. Bulunya tebal macam baldu yang amat lembut.Dua hari kemudian aku lepaskan kongkang ini ke dalam hutan Genting Perah.Bila aku pulang ke Kuala Lumpur aku buka cerita bagaimana aku berjumpa kongkang.“Mana? Mana kongkang itu? Woit! Susah nak dapat. Sakai selalu cari. Mahal kalau dijual untuk buat ubat”.Kata-kata dari kenalan baru yang tak faham apa makna kongkang dalam hidup aku.


Hak bukan keutamaan, kami mahu pekerjaan, kata anak muda pedalaman Sarawak

Pinky Sandom berpindah ke Sarikei dari kampungnya yang terletak di pedalaman Maradong, Sarawak kira-kira setahun lalu.Seperti ramai anak muda Sarawak yang lain, dia keluar dengan harapan mendapatkan kerja bagi membantu bapanya di kampung.Anak muda berusia 26 tahun itu tiba di Sarikei beberapa hari selepas perintah kawalan pergerakan (PKP) dibatalkan, menyebabkan beberapa sektor sosial dan ekonomi dibenarkan untuk beroperasi.Bagaimanapun, dia mendapati peluang pekerjaan sangat sedikit.Setelah beberapa lama, Pinky akhirnya berjaya mendapatkan kerja sebagai seorang pembantu jualan.Untuk beberapa bulan, dia bekerja mengikut syif – kadangkala di waktu siang, dan kemudian bertukar di waktu petang sehingga malam.Untuk keluar ke tempat kerja, dia harus berjalan kaki sejauh 2km dari tempat tinggalnya.Jika syif kerja di waktu malam, Pinky hanya akan pulang pada lewat malam, biasanya pada pukul 11 malam.Dengan tempoh lapan jam sehari bekerja, wanita muda itu mendapat gaji sekitar RM1,100 sebulan bergantung kerja lebih masa yang dilakukannya.Baginya, ini bukanlah kehidupan yang diimpikan seorang pemegang ijazah sepertinya, namun dia tahu tiada pilihan lain.Walau sukar kehidupan di kota, Pinky tidak pernah terfikir untuk pulang ke rumah panjang di kampung halamannya.Dia sedar, di sana kehidupan lebih sukar.Untuk berulang alik dari rumah panjang sekitar 17km dari tempat kerjanya juga bukan pilihan.Jalan berliku, malam yang gelap gelita tanpa lampu jalan.Dia boleh juga menaiki bot melalui jalan air, namun itu juga bergantung keadaan cuaca.“Saya sewa bilik di bandar supaya mudah untuk ke tempat kerja,” kata Pinky kepada MalaysiaNow.Untuk sewa bilik, RM450 – hampir setengah dari gaji bulanannya habis.Kisah Pinky adalah cerita biasa dalam kalangan anak muda Sarawak yang berpindah ke kawasan bandar untuk mendapatkan kerja.Bagi mereka, kos kehidupan, pekerjaan dan pendapatan menjadi isu yang paling utama difikirkan.Sejak beberapa tahun lalu, Sarawak menyaksikan kemajuan dalam pembangunan jalan raya di kawasan pedalaman.Dari 2016 hingga 2020, 795km jalan raya di kawasan pedalaman sudah dibina dan dinaik taraf.Namun, dengan pembangunan pesat itu, masih ramai yang terpaksa melalui kawasan berlumpur dan jalan raya yang tidak rata.Sering juga, perjalanan menggunakan bot menjadi satu-satunya cara untuk sampai ke kawasan dan lokasi pedalaman.Menjelang Pilihan Raya Negeri (PRN) Sarawak ke-12, ramai calon berikrar untuk meningkatkan pembangunan negeri dan menyelesaikan keperluan mereka yang berada di kawasan pedalaman.Namun buat masa ini, kawasan pedalam Sarawak kekal menjadi cabaran ramai orang disebabkan populasinya yang tidak terkumpul, bentuk muka bumi menyukarkan dan akses yang lemah ke tapak-tapak projek.Bagi Pinky, inilah bahagian paling sukar hidup di kawasan luar bandar.“Apa yang rakyat mahu ketika ini adalah infrastruktur asas di kawasan-kawasan pedalaman.“Anak muda pula sangat memerlukan kerja, lebih-lebih lagi mereka yang berasal dari kawasan pedalaman, dan pendapatan isi rumah yang rendah.“Kami tak peduli mengenai hak-hak yang diperkatakan oleh orang-orang politik.“Apa yang kami mahu kelangsungan hidup dapat ditambah baik.”


Influenza: Suntikan berkala mampu jimatkan wang dan tekanan

Negara yang kini masih bergelut dengan pandemik Covid-19 dan tercari-cari bagaimana untuk kekal selamat daripada virus, mungkin sudah lupa mengenai satu lagi penyakit berkaitan sistem pernafasan yang tidak pernah lenyap: Ia adalah influenza.Covid-19 dan influenza, kedua-duanya merupakan penyakit berjangkit berkaitan sistem pernafasan yang menyerang hidung, tekak dan paru-paru.Walaupun simptomnya seakan sama, kedua-dua penyakit ini berpunca daripada virus yang berbeza.Ramai orang sering melakukan kesilapan beranggapan influenza hanya demam selesema, tetapi sebenarnya tidak.Wabak maut itu mula ditemui pada lewat tahun 1918.Menjelang musim bunga tahun berikutnya, 100 juta orang maut – lebih ramai daripada jumlah maut akibat pandemik Black Death pada zaman gelap dalam tempoh satu abad.Perlumbaan bagi membangunkan vaksin melawan penyakit “baru” influenza dilakukan dengan terburu-buru pada masa itu sama seperti apa yang berlaku ketika ini bagi mencari penawar koronavirus, dan ia memerlukan masa lebih lama untuk berjaya.Pada tahun 1955, vaksin yang berkesan berjaya dibangunkan di Amerika Syarikat (AS), dan selepas beberapa tahun pemvaksinan dijalankan, ia berjaya mengurangkan influenza daripada berulang menjadi wabak yang teruk.Kini, menurut Pertubuhan Kesihatan Sedunia (WHO), 250,000 hingga 650,000 kematian tahunan berlaku di seluruh dunia akibat komplikasi berpunca daripada influenza seperti pneumonia.Kebiasaannya ia disebarkan melalui titisan air yang keluar apabila orang yang dijangkiti itu batuk, bersin atau bercakap.Di Asia Tenggara, influenza boleh dijangkiti pada bila-bila masa sepanjang tahun, dan menduduki tangga ketiga di dunia bagi kematian disebabkan jangkitan itu.Ia mungkin dapat dikurangkan, tetapi ia masih boleh membawa maut kepada sesetengah orang.Simptom dan kesannya boleh jadi ringan hingga parah pada semua peringkat umur, tetapi kanak-kanak di bawah usia lima tahun dan warga emas adalah kumpulan paling berisiko tinggi.Dr Rizah Mazzuin Razali, pakar geriatrik Hospital Kuala Lumpur (HKL) memberitahu MalaysiaNow risiko maut paling tinggi melibatkan warga emas dengan komorbiditi biasa kepada golongan itu, seperti penyakit jantung, darah tinggi dan diabetes.Walaupun vaksin influenza wujud sejak beberapa dekad lalu, varian baru dibangunkan dua kali setahun kerana ia sering berubah-rubah.Tidak seperti golongan muda, warga emas pada umumnya tidak menunjukkan simptom influenza, katanya.Biarpun keberkesanannya berbeza-beza setiap tahun, kebanyakan mampu memberi perlindungan memadai hingga tinggi terhadap influenza.WHO dan pakar penjagaan kesihatan di seluruh dunia mengesyorkan orang ramai mengambil suntikan terutamanya warga emas.Rizah tidak pernah jemu memberitahu orang ramai betapa penting bagi mereka menjaga ahli keluarga yang lanjut usia dengan memberi mereka vaksin influenza tanpa perlu menunggu simptom wujud.Tidak seperti golongan muda, warga emas pada umumnya tidak menunjukkan simptom influenza, katanya.“Pada saat mereka menunjukkan simptom, berkemungkinan besar penyakit itu sudah melarat dan mereka boleh mengalami komplikasi mengancam nyawa.”Rizah, yang merupakan ahli Kumpulan Kerja Influenza Malaysia (MIWG), selalu memberi jaminan kepada pesakit dan keluarga bahawa vaksin influenza adalah selamat dan mampu memberikan perlindungan terbaik.“Pesakit yang diberikan vaksin setiap tahun lebih berkesan,” katanya, dan menambah jarang sekali mereka mengalami kesan sampingan.Dengan memberi vaksin influenza, ia juga mengurangkan jumlah warga emas yang dimasukkan ke hospital bersama komorbiditi mereka.“Kebanyakan warga emas dimasukkan ke hospital kerana penyakit kronik yang dialami dan kita boleh mengurangkan risiko rawatan disebabkan jangkitan pada paru-paru,” kata Rizah.Dalam Belanjawan 2021, kerajaan memberikan pengecualian cukai bagi mereka yang membeli vaksin influenza.Hospital dan beberapa klinik swasta turut menawarkan suntikan vaksin itu.Rizah mengakui kos membeli vaksin influenza mungkin mahal tetapi mengatakan ia satu pelaburan yang baik kerana rawatan penyakit itu lebih tinggi.“Menjaga golongan tua bukannya murah. Rawatan di hospital mampu mencecah antara RM1,000 hingga RM2,000 sehari dan purata untuk seseorang yang lemah dirawat mungkin memakan masa 10 hingga 14 hari,” katanya kepada MalaysiaNow.Spanish flu, Russian flu, H1N1 semuanya sudah meragut berjuta-juta nyawa.Influenza bukan hanya demam selesema.Dan kini, Rizah memberitahun MalaysiaNow Covid-19 dan influenza boleh dijangkiti serentak, dan warga emas adalah yang paling terdedah dalam tempoh pandemik ini.


6 kluster baru Covid-19 dikesan

Kementerian Kesihatan (KKM) mengesan enam lagi kluster baharu, menjadikan kluster aktif Covid-19 di negara ini kini berjumlah 99.Ketua Pengarah Kesihatan Dr Noor Hisham Abdullah berkata dua kluster direkodkan di Selangor iaitu Kluster Jambu dan Kluster Bah Mutiara, manakala kluster lain adalah Kluster Tinusa direkodkan di Sabah dan Sarawak, Kluster Sauh (Sabah) , Kluster Sofi (Negeri Sembilan) serta Kluster Umboo (Melaka).Beliau berkata 33 kes baru positif Covid-19 dikesan dalam Kluster Sofi di mana sejumlah 160 individu disaring sehingga kini.‘’Kluster ini melibatkan daerah Seremban dan kes indeks bagi kluster ini (kes ke-22,198) yang dikenal pasti positif, hasil saringan bergejala pada Selasa lalu dan sudah dimasukkan ke Hospital Rembau.“Saringan kontak rapat mengenal pasti 33 lagi kes positif,” katanya pada sidang media mengenai perkembangan terkini Covid-19 hari ini.Bagi Kluster Tinusa, beliau berkata kluster itu dikenal pasti hasil saringan individu bergejala (kes ke-12,844) pada 6 Oktober di daerah Sandakan dan dimasukkan ke Hospital Duchess of Kent.Katanya saringan kontak rapat mengenal pasti 33 lagi kes positif dengan tiga merupakan kes baru.“Kluster Sauh pula, kluster ini melibatkan daerah Kota Kinabalu dan Papar di  Sabah serta daerah Miri di Sarawak di mana kes indeks bagi kluster ini (kes ke-16,540 dan kes ke-17,508) dikenal pasti positif hasil saringan bergejala pada 13 Oktoer.“Sehingga jam 12 tengah hari ini, sejumlah 149 individu daripada kluster ini disaring, dengan 17 kes dikesan positif dan daripada jumlah itu tiganya merupakan kes baru,” katanya.Sementara itu, Kluster Jambu dan Kluster Bah Mutiara pula melibatkan daerah Hulu Langat, Selangor.Bagi Kluster Jambu, indeks bagi kluster ini (kes ke-19,367) dikenal pasti positif pada 16 Oktober lalu dan dimasukkan ke Hospital Sungai Buloh.‘’Sejumlah 139 individu disaring, 15 kes daripadanya dikesan positif dengan enam daripadanya merupakan kes baru.“Kluster Bah Mutiara pula dikesan di Titiwangsa dan Lembah Pantai di Kuala Lumpur. Kes indeks bagi kluster ini (kes ke-10,507) dikenal pasti positif serta mempunyai sejarah pulang dari kawasan berisiko tinggi iaitu Sabah,’’ katanya.Noor Hisham berkata kluster keenam pula iaitu Kluster Umboo melibatkan daerah Alor Gajah, Melaka dan kes indeks (kes ke-21,322) telah dikesan positif hasil saringan di Depoh Tahanan Imigresen pada Ahad lalu.Katanya, individu itu dimasukkan ke Hospital Melaka dan saringan kontak rapat mengenal pasti tiga lagi kes positif.“Setakat 12 tengah hari  ini, sejumlah 373 individu disaring, empat kes dikesan positif Covid-19 yang mana satu merupakan kes baru,” katanya.


Indonesia nafi projek ibu negara bernilai AS$32 bilion di Kalimantan akan terhenti

Seorang pegawai tertinggi Indonesia berjanji bahawa pembinaan di ibu negara baharu yang terletak jauh di dalam hutan pulau Borneo tidak akan terhenti walaupun jawatan presiden bertukar tahun depan apabila insentif baharu diumumkan untuk menggalakkan pelaburan.
Negara terbesar di Asia Tenggara itu secara rasmi akan mengisytiharkan bandar itu, dikenali sebagai Nusantara, ibu negara baharunya pada separuh pertama 2024, kata ketua pihak berkuasa Nusantara Bambang Susantono semasa melawat tapak di Kalimantan di timur Borneo.
Beliau bercakap dari Sepaku, sebuah daerah di ibu negara di mana lebih 7,000 pekerja yang mengendalikan jengkaut dan kren sedang meletakkan asas untuk istana presiden baharu di kawasan yang dikelilingi hutan kayu putih bagi pengeluaran pulpa dan kertas.
Nusantara ialah projek utama Presiden Joko Widodo dan dibayangkan sebagai sebuah bandar pintar hijau yang merangkumi hampir 260,000 hektar (642,474 ekar) untuk menggantikan ibu kota Jakarta yang sesak dan mudah tenggelam di pulau Jawa.
Bagaimanapun, dengan nilai AS$32 bilion (RM144.78 bilion) dan penangguhan perkembangan akibat pandemik Covid-19, sesetengah pelabur melahirkan kebimbangan bahawa pembangunan mungkin hilang momentum selepas Widodo menamatkan penggal kedua dan lima tahun terakhirnya memegang jawatan itu sejak 2024.
Ditanya sama ada perancangan ibu negara itu akan diteruskan di bawah pemimpin baharu, Bambang memberitahu pemberita: "Jawapan saya ya, sama sekali," sambil memetik undang-undang yang menyokong projek itu.
Di bawah pakej insentif yang diumumkan pada Rabu, kerajaan akan menghapuskan cukai korporat untuk syarikat yang melabur sekurang-kurangnya 10 bilion rupiah (AS$647,660, RM2.93 juta) dalam beberapa sektor selama 10 hingga 30 tahun, dengan pelepasan cukai terpanjang digunakan untuk infrastruktur dan perkhidmatan awam sehingga 2035.
Pemotongan cukai juga akan diberikan kepada syarikat asing yang memindahkan ibu pejabat mereka ke Nusantara dan firma kewangan yang ditubuhkan di zon kewangannya.
Kos penyelidikan dan pembangunan akan ditolak cukai, manakala cukai import ke atas barangan modal akan dikeluarkan, antara insentif lain.
Kerajaan juga akan menyediakan hak tanah selama 95 tahun, boleh dilanjutkan dalam tempoh yang sama, jauh lebih lama berbanding tempat lain di Indonesia.
Kejayaan ibu negara bergantung kepada penglibatan sektor swasta, dengan hanya 20% daripada kos ditanggung oleh kerajaan.
"Saya fikir pelabur akan suka melihat kerajaan didahulukan, jadi itulah sebabnya kebanyakan bangunan dan kemudahan pada 2024 dibayar oleh bajet negeri," kata Bambang.
Walaupun tiada perjanjian persendirian ditandatangani, terdapat lebih 100 surat minat daripada syarikat domestik dan asing termasuk dari Malaysia, China dan Amerika Syarikat (AS), kata Agung Wicaksono, timbalan ketua bagi pembiayaan dan pelaburan Nusantara.
Sebuah istana, pejabat presiden, dataran bandar dan empat bangunan menteri akan siap menjelang Ogos, 2024, apabila Indonesia menyambut hari kemerdekaannya yang ke-79, menurut ketua perancang bandar Vallin Tsarina.
Masih terdapat beberapa cara untuk pergi, bagaimanapun. Budi Kurniawan, timbalan pengurus projek pembinaan di istana, berkata kemajuan di tapak itu setakat ini hanya mencapai 8%.


Remaja berusia 13, 14 tahun akan diberi suntikan vaksin virus papilloma manusia

Remaja perempuan berusia 13 hingga 14 tahun yang belum menerima suntikan vaksin virus papilloma manusia (HPV) bagi mencegah kanser serviks akan diberikan suntikan vaksin itu melalui perkhidmatan kesihatan sekolah pada tahun depan.Timbalan Menteri Kesihatan II Aaron Ago Dagang berkata suntikan itu akan diberikan selepas bekalan vaksin itu diperoleh pada 2022 memandangkan pemberian suntikan vaksin berkenaan tidak dapat diberikan pada 2020 dan tahun ini disebabkan kekangan pandemik Covid-19.“Buat masa ini kementerian kesihatan (KKM) sedang melaksanakan perolehan bagi tender pembekalan (vaksin) HPV, perolehan ini masih dalam peringkat penilaian,” katanya.Beliau menjawab soalan Nurul Izzah Anwar (PH-Permatang Pauh) yang bertanyakan komitmen kerajaan dalam memastikan semua pelajar berusia 13 dan 14 tahun yang terlepas vaksinasi HPV diberikan vaksin tersebut dalam masa terdekat.Menjawab soalan tambahan Nurul Izzah sama ada kerajaan bersedia memberikan suntikan vaksin HPV kepada remaja lelaki berumur 13 dan 14 tahun, beliau berkata buat masa ini, kerajaan belum mempunyai dasar bagi memvaksin remaja lelaki.Aaron berkata bagi ujian saringan kanser serviks melalui kaedah ujian HPV DNA, KKM menyasarkan semua wanita warga tempatan berumur 30 hingga 65 tahun yang pernah menjalani hubungan seksual, belum pernah menjalani ujian saringan HPV atau menjalani ujian pap smear untuk tempoh lebih tiga tahun layak disaring di klinik kesihatan.


Alasan SPR tunda Undi 18 tak munasabah, kata Khairy

Alasan pelaksanaan perintah kawalan pergerakan (PKP) yang digunakan Suruhanjaya Pilihan Raya (SPR) bagi menunda pelaksanaan Undi 18 yang sebelum ini dijadualkan bermula Julai 2021 hingga September tahun hadapan adalah tidak munasabah, kata Khairy Jamaluddin.Menteri sains, teknologi dan inovasi itu berkata, SPR tidak sepatutnya memberikan alasan itu memandangkan ia sudah diluluskan sejak lebih setahun lalu.“Kenyataan SPR semalam berkenaan pelaksanaan Undi 18 dan pendaftaran automatik amatlah mengecewakan serta sama sekali tidak boleh diterima.“Malah jawapan menteri di Jabatan Perdana Menteri (Parlimen dan Undang-Undang) di Dewan Rakyat pada November tahun lalu juga masih mengekalkan sasaran Julai 2021 bagi pelaksanaan Undi 18 dan pendaftaran automatik ini.“Tidak sampai lima bulan selepas jawapan di Dewan Rakyat ini dikeluarkan, SPR secara tidak semena-mena mengumumkan penangguhan pelaksanaannya kepada lebih satu tahun, iaitu September 2022 berbanding Julai 2021,” katanya dalam kenyataan hari ini.Menurut Khairy, pindaan Perlembagaan Persekutuan bagi Undi 18 dan pendaftaran pemilih secara automatik telah mendapat sokongan penuh kesemua Ahli-Ahli Dewan Rakyat dan Dewan Negara pada Julai 2019.Justeru, penangguhan melebihi satu tahun daripada sasaran dilihat bercanggah dengan kenyataan Pengerusi SPR pada 7 Jun tahun lalu yang menyatakan persiapan bagi pelaksanaan Undi 18 termasuk undang-undang berkaitan akan diselesaikan selewat-lewatnya pada Julai 2021.“Harus diingatkan, kenyataan SPR pada tahun lalu ini hanyalah ulangan kepada kenyatan yang dikeluarkan oleh bekas Menteri di Jabatan Perdana Menteri, mendiang V.K Liew pada Oktober 2019 yang telah menetapkan sasaran yang sama iaitu Julai 2021 sebagai permulaan pelaksanaan Undi 18 dan pendaftaran automatik.”Menurut Khairy lagi, SPR seharusnya memberi penjelasan lanjut berkenaan program libat urus itu memandangkan proses ini bukan lagi perkara berbangkit kerana Undi 18 ini telah dipersetujui di peringkat tertinggi proses membuat undang-undang dalam negara ini iaitu Parlimen Malaysia.“Proses libat urus juga sepatutnya boleh berlangsung sepanjang masa tanpa sedikitpun perlu menjejaskan tempoh masa yang telah diumumkan sebelum ini.”Semalam SPR mengumumkan pendaftaran pemilih automatik dan Undi 18 dijangka akan dilaksanakan selepas 1 September tahun depan, kata Suruhanjaya Pilihan Raya (SPR).Pada 16 Julai 2019, Perlembagaan Persekutuan telah dipinda pentadbiran Pakatan Harapan bagi merendahkan had umur mengundi kepada 18 tahun.Rang undang-undang tersebut turut membenarkan pendaftaran pemilih automatik dan membenarkan mereka yang berumur 18 tahun ke atas untuk bertanding pilihan raya.Usul tersebut diluluskan dengan 211 undi di Dewan Rakyat.


Tak salah BN nak 'berangan' tawan Pulau Pinang, kata penganalisis

Penganalisis politik tidak berkongsi keyakinan Timbalan Presiden Umno Mohamad Hasan mengenai prospek Barisan Nasional (BN) menawan semula Pulau Pinang pada Pilihan Raya Umum ke-15 (PRU-15).
Pakatan Harapan (PH) memegang tampuk pentadbiran negeri selama tiga penggal bermula 2008 yang ketika itu dikenali sebagai Pakatan Rakyat (PR).
Lim Guan Eng yang merupakan setiausaha agung DAP dilantik menjadi ketua menteri menggantikan Koh Tsu Koon dari parti Gerakan.
Menurut bekas setiausaha Barisan Nasional (BN) Pulau Pinang, Azizi Safar politik negeri Pulau Mutiara itu tidak boleh disamakan dengan Johor dan Melaka yang menyaksikan kemenangan besar gabungan itu pada PRN kedua-dua negeri itu.
"BN tidak kalah di Melaka, Johor dan Sarawak pada 2008," katanya.
Katanya, walaupun tidak salah untuk “berangan” situasi politik dan semasa negeri itu, BN hampir mustahil menumbangkan DAP yang menjadi tonggak utama PH di Pulau Pinang.
Tambah Azizi, kepimpinan tertinggi Umno dan BN di Kuala Lumpur tidak pernah terfikir untuk memenangi semula kerajaan negeri Pulau Pinang.
Ini meskipun banyak wang daripada syarikat 1MDB dihabiskan di Pulau Pinang oleh badan bukan kerajaan kerana perdana menteri ketika itu Najib Razak diyakinkan BN boleh menang semula jika mengguna pakai khidmat NGO-NGO itu.
"DAP dan Pakatan Harapan masih kuat. Walaupun mungkin sedikit kurang sokongan, namun belum cukup untuk BN kalahkan DAP di Pulau Pinang," tambah Azizi.
Mohamad atau mesra dipanggil Tok Mat menyatakan BN mampu menawan Pulau Pinang ketika melancarkan jentera BN Pulau Pinang.
Katanya, ini berdasarkan kekalahan DAP di kubu kuat parti itu di Melaka, Johor dan Sarawak.
Pada PRU14, BN memenangi dua kerusi Dewan Undangan Negeri (DUN) manakala PAS berjaya menang satu kerusi di Pulau Pinang.
Baki 37 kerusi menjadi milik PH yang bertanding di atas logo PKR.
Bagi kedudukan terkini, PH memegang 33 kerusi DUN, Perikatan Nasional (lima) manakala BN kekal dua.
Daripada jumlah itu, DAP mempunyai jumlah kerusi paling banyak iaitu 19 kerusi, diikuti PKR (12) dan Amanah (dua).
Pengarah eksekutif Ilham Centre, Hisommudin Bakar berkata, tidak semudah itu untuk BN merampas semula Pulau Pinang.
Katanya, latar PRU dan PRN berbeza-beza.
"Ini kerana isu, tumpuan jentera boleh dipusatkan kepada kawalan dalam kawasan pilihan raya yang lebih kecil.
“Manakala jika PRU, masing-masing menumpukan kepada kawasan masing-masing," katanya.
Sementara itu, penganalisis politik daripada Institut Jeffrey Cheah, Wong Chin Huat berkata, telahan Tok Mat itu hanya mungkin jika kadar keluar mengundi jatuh di bawah 60%, seperti di Johor yang menyaksikan hanya 55% peratusan keluar undi.
"Dengan kadar mengundi yang begitu rendah, bermaksud semua parti dan gabungan tinggal pengundi tegar saja kerana pengundi di atas pagar menyertai 'parti aku malas undi'," katanya sinis, merujuk kepada sikap tidak mahu turun mengundi yang dapat dilihat dalam kalangan pengundi menerusi beberapa siri PRN baru-baru ini.
Jelas beliau, BN mempunyai kelebihan jika hanya pengundi tegar yang keluar mengundi untuk parti-parti yang bertanding.
"Nilai undi pengundi BN lebih tinggi daripada nilai undi pengundi pembangkang.
“Ini adalah hasil persempadanan kawasan pilihan raya yang berat sebelah selama ini," katanya.
Wong berkata, DAP dijangka dapat mempertahankan kebanyakan kerusinya sekalipun kadar mengundi jatuh, walaupun sukar untuk memenangi kesemua 19 kerusi yang disandang.
"Isu bekalan air dan penambakan akan menarik perhatian pengundi," katanya ketika ditanya isu-isu negeri yang bakal mewarnai PRU15.
Menjelang PRU15, Hisommudin berkata isu kenaikan harga barang, kejatuhan harga sawit dan kekurangan bahan makanan bakal memberi tekanan kepada kerajaan berbanding semasa PRN lalu.
"Dengan membuat unjuran ke hadapan, dengan masalah ekonomi global yang makin memburuk, skala ketidakpuasan hati rakyat terhadap langkah kerajaan dijangka makin meningkat.
“Ini akan memberikan kesan langsung kepada populariti BN yang kini memimpin kerajaan persekutuan," tambah Hisommudin.
Katanya, ucapan Tok Mat lebih kepada menyuntik “elemen motivasi” kepada jentera.
Dalam pada itu, Azizi berkata peluang BN di negeri tersebut bakal menjadi lebih sukar jika berlaku pertandingan tiga penjuru antara PH, PN dan BN.


Rancangan Zahid supaya Umno tolak jawatan nombor 2 kerajaan kini sia-sia

Presiden Umno Ahmad Zahid Hamidi dijangka akan memberi tekanan kepada Ismail Sabri Yaakob ketika pemimpin parti itu bermesyuarat secara maya dalam Majlis Tertinggi Umno malam ini, dilihat sebagai usaha terakhir beliau agar parti itu menolak kedua-dua pelantikan Kabinet dan menarik sokongan kepada Perdana Menteri Muhyiddin Yassin, MalaysiaNow kini difahamkan.Pelantikan Ismail sebagai timbalan perdana menteri, dan Hishammuddin Hussein sebagai menteri kanan, tidak selari dengan usaha yang dijalankan Zahid dan bekas presiden Najib Razak yang bekerja keras supaya pemimpin Umno meletakkan jawatan Kabinet dan jawatan-jawatan kerajaan yang lain.“Presiden sedang mengumpulkan orang-orangnya untuk menentang pelantikan itu,” kata sumber Umno yang mengetahui perkembangan dalam parti itu sejak dua hari lalu kepada MalaysiaNow.“Namun selepas Umno kini diberi jawatan nombor dua pentadbiran kerajaan telah menyebabkan usaha Zahid itu menemui jalan buntu, ia akan lebih sukar untuk beliau meyakinkan pemimpin parti untuk keluar daripada kerajaan.”Dalam beberapa pertemuan di Kuala Lumpur minggu ini, Zahid mendapat tekanan supaya beliau mengundurkan diri daripada jawatan tertinggi parti itu berikutan kemarahan yang semakin meningkat berhubung bukti-bukti yang menunjukkan sokongannya kepada pemimpin PKR, Anwar Ibrahim.Sejak tahun lalu, kedua-dua ahli politik itu dan disertai Najib menghidupkan semula pakatan masa lampau mereka ketika berjuang dalam Umno bersama-sama bagi menjatuhkan Muhyiddin.Zahid dan Najib bukan sahaja mengutus surat ke istana bagi menyatakan sokongan terhadap Anwar untuk menjadi perdana menteri, malahan mereka juga telah bekerja keras supaya perwakilan Umno bersetuju dengan usul keluar daripada kerajaan sewaktu perhimpunan agung parti itu pada Mac lalu.Walaupun pelantikan Ismail sebagai timbalan perdana menteri mengejutkan banyak pihak, langkah itu dilihat sebagai rancangan besar Muhyiddin bagi mengenepikan Zahid.“Ia adalah sesuatu yang tidak dijangka, dan perdana menteri memutuskan untuk gunakan kuasanya melantik seorang timbalan perdana menteri dari Umno, sekali gus menepis sebarang tindakan yang bakal diambil Zahid malam ini,” kata sumber Kabinet kepada MalaysiaNow dan menambah kebanyakan menteri juga tidak diberitahu mengenai langkah yang mengejutkan itu.Lebih daripada itu, sebelum pengumuman pelantikan tersebut hari ini, Ketua Pemuda Umno Asyraf Wajdi Dusuki yang bersekutu dengan Najib menyatakan Majlis Tertinggi Umno memutuskan untuk tidak menerima sebarang kedudukan timbalan perdana menteri, menolak khabar angin mengenai langkah tersebut.“”Lagipun daripada melobi jawatan TPM, lebih baik melobi PM untuk tambah baik bantuan rakyat termasuk moritorium tanpa faedah terakru, i-Citra, segerakan dan tambah lagi bantuan tunai BPR, BPN, BKC,”kata Ashraf sebelum pengumuman Pejabat Perdana Menteri (PMO) hari ini.Kenyataan beliau mirip dengan reaksi Najib beberapa minit selepas berita mengenai pelantikan Ismail ke jawatan itu tersebar luas.“”Ingat ada pengumuman baik untuk keadaan Covid, moratorium yang lebih membebankan peminjam atau penambahan i-Citra tapi dapat pengumuman TPM dan menteri kanan baru pulak,” kata Najib sebelum menyampaikan ucapan tahniah kepada Ismail dan Hishammuddin.Seorang ahli Parlimen PKR berkata kenaikan pangkat Kabinet untuk kedua-dua pemimpin Umno itu menjejaskan rancangan Zahid untuk bekerjasama dengan Anwar dan Pakatan Harapan (PH) menjelang persidangan Dewan Rakyat pada akhir bulan ini.“Dalam beberapa hari ini, Zahid mendekati ahli Parlimen Umno dalam usaha untuk kumpul sokongan kepada Anwar bagi jawatan tertinggi kerajaan. Sekarang, keseluruhan rancangan itu sia-sia,” katanya.Beberapa tindakan Zahid sejak kebelakangan ini menimbulkan rasa tidak senang dalam kalangan ramai pemimpin Umno, termasuk Ahli Parlimen Padang Rengas, Nazri Aziz yang merupakan orang yang bertanggungjawab mengumpul persetujuan kira-kira 25 ahli Parlimen untuk melantik Hishammuddin sebagai jurucakap mereka sekali gus menentang usaha Zahid.Majoriti ahli Parlimen Umno dipercayai mendesak presiden mereka itu mengundurkan diri secara terhormat sebelum sebarang keputusan dibuat untuk merujuk beliau ke lembaga disiplin parti kerana melanggar dasar tiada sebarang kerjasama dengan PKR dan DAP.Kemarahan mereka juga semakin memuncak berhubung dakwaan Zahid ketika mengadap Yang di-Pertuan Agong di Istana Negara kononnya anggota Umno dalam Kabinet dan syarikat berkaitan kerajaan (GLC) berikrar untuk meletakkan jawatan mereka pada Ogos.Laporan polis juga turut dibuat terhadap presiden Umno itu berhubung kemungkinan beliau berbohong terhadap Agong.


Peniaga bimbang selepas Move Forward pertimbang kawal semula ganja

Cadangan parti Move Forward yang memenangi pilihan raya umum Thailand baru-baru ini untuk mengklasifikasikan semula ganja sebagai narkotik menimbulkan panik kepada industri itu yang diunjurkan bernilai AS$1.2 bilion (kira-kira RM5.5 bilion) dalam beberapa tahun akan datang.
Setahun lalu, ganja dibenarkan untuk ditanam, dijual dan digunakan di Thailand tanpa perlu bimbang ditahan pihak berkuasa dan dikenakan tindakan undang-undang.
Sejak dibenarkan penggunaannya, ribuan perniagaan muncul dengan banyak kedai di Bangkok dan kawasan pelancongan lain menawarkan "Best Buds" kepada pelancong dan perokok Thai.
Bagaimanapun, cadangan pelaksanaan semula undang-undang oleh kerajaan baru itu membuatkan pemilik perniagaan seperti Netnapa Singsatit tidak senang duduk.
"Cukai ganja, sama seperti rokok atau alkohol, dan memperkayakan negara. Jangan masukkan ganja kembali ke dalam penjara," kata Netnapa, yang mengendalikan kedai ganja RG420 di daerah pelancongan Khao San Road di Bangkok.
"Mereka sepatutnya mempunyai empati kepada kami sebagai pemilik perniagaan," kata Netnapa, salah satu daripada kira-kira 12,000 perniagaan yang menerima permit kerajaan tiga tahun untuk beroperasi.
Parti progresif Move Forward sedang mendesak pembentukan kerajaan selepas memenangi kerusi terbanyak dalam pilihan raya umum pada 14 Mei lalu yang jelas menyaksikan pengundi menolak parti berkaitan tentera dan mendambakan kembalinya demokrasi dipimpin oleh orang awam.
Mungkin menghairankan, ia adalah sebuah parti kerajaan disokong tentera bagi memperjuangkan kebenaran penggunaan ganja, yang pada mulanya kononnya untuk kegunaan perubatan.
Namun, status undang-undang yang tepat bagi ganja masih kabur.
Rang undang-undang yang dijanjikan untuk menetapkan peraturan gagal diluluskan melalui Parlimen sekali gus menyebabkan perniagaan ganja pada skala besar mengambil kesempatan daripada kelompongan undang-undang di negara yang selama bertahun-tahun mempunyai reputasi membendung penyalahgunaan dadah.
Move Forward berharap dapat membentuk gabungan dengan parti pembangkang lain termasuk parti Pheu Thai, yang menyuarakan kebimbangan mengenai kesihatan dan penderaan dalam kalangan orang muda, turut berkempen mengharamkan ganja.
Move Forward dan sekutunya menerbitkan agenda politik mereka minggu ini termasuk cadangan untuk "mengklasifikasikan semula ganja sebagai bahan terkawal... dengan undang-undang baharu yang mengawal selia dan menyokong kegunaannya yang bermanfaat".